qundao/data-zh-poetry huggingface dataset:
中秋微陰
作者：陸佃
朝代：宋

年年月色是中秋，莫爲今宵海上樓。
要得長圓真妄意，放教微暗亦良籌。
步金磚上顔仍好，頹玉山前德盡柔。
生怪嫦娥苦羞澀，都緣瞋不强公遊。
中秋用別韵答張椿兼呈徐瓘
作者：陸佃
朝代：宋

偶被微雲掩素娥，昏昏如似隔輕羅。
祇應夢裏朦朧慣，可是秋來淡薄多。
捨此豈無珠可玩，學渠猶有扇能歌。
會須明夜分明在，況有詩人爲琢磨。
依韵和元參政祈雨
作者：陸佃
朝代：宋

翦爪七年矜久旱，齋心三月愧疏雲。
地鍾潤澤來耕壠，天借清凉入繡紋。
常膳鼎寒摇萐莆，正衙爐煖和蘭薰。
越裳會見朝丹闕，共識中原有聖君。
依韵和再開芍藥十六首·其一
作者：陸佃
朝代：宋

同時幾許已成空，回首榮枯是夢中。
自昔一般稱國艷，而今兩度嫁春風。
誰人與刻三年葉，何事惟開十日紅。
試倚玉梯丹漢外，爲渠方便問元功。
依韵和再開芍藥十六首·其一〇
作者：陸佃
朝代：宋

詩成贏得錦袍先，自是高才遣將偏。
稀遇仙丹時下熟，荐驚神女夢中圓。
丹梯直上三千級，間氣于今五百年。
爲報百花休暗恨，便開三度也由天。
依韵和再開芍藥十六首·其一一
作者：陸佃
朝代：宋

春歸岑寂厭書空，頼爾相陪酒屢中。
未必前身非叔子，不應後至似防風。
賭留坐客排雙陸，借與都人畫二紅。
須信年芳有虛發，莫教楊柳誤前功。
依韵和再開芍藥十六首·其一三
作者：陸佃
朝代：宋

來時賓客正談空，更值僧齋飯一中。
便擬商量歸慧日，豫傳消息與香風。
夏蠶三葉空餘綠，秋木重花祇浪紅。
惟有此花花與子，兩曾相見是神功。
依韵和再開芍藥十六首·其一二
作者：陸佃
朝代：宋

阿誰蓮步擬攙先，相見從他次數偏。
曾學駐顔知藥喜，免教渝約問蓍圓。
春風省識非平日，昏霧中看類老年。
聞說上林今更好，一如堯禹舊時天。
依韵和再開芍藥十六首·其一五
作者：陸佃
朝代：宋

諸縣豐登獄屢空，珍祥如欲助升中。
不妨故故留連月，未到頻頻惱亂風。
向上鬰葱佳氣紫，現前圓滿報身紅。
自今長許汾陽醉，內外曾無緦少功。
依韵和再開芍藥十六首·其一六
作者：陸佃
朝代：宋

發居衆後摘居先，玉色無端稟賦偏。
華表却歸仙夢遠，寶陀重現瑞光圓。
少師花譜三千字，吏部春詩二百年。
兩處偶然渾忘却，不須惆悵對炎天。
依韵和再開芍藥十六首·其一四
作者：陸佃
朝代：宋

姿貌新來勝日先，託根何事得州偏。
起將玉骨靈符異，分出金身覺性圓。
如不能言常竟日，似曾相識是今年。
也應解笑山茶晚，長占東南小雪天。
依韵和再開芍藥十六首·其七
作者：陸佃
朝代：宋

十方生滅盡虛空，往往看花似醉中。
再見傾城彌愛日，一聞絕代競趨風。
不知世逐仙棋換，未免身歸爝火紅。
自斷此生真夢幻，直須成佛是殊功。
依韵和再開芍藥十六首·其三
作者：陸佃
朝代：宋

前來樓子妙凌空，若比今生是下中。
曾與阿衡調鼎鉉，擬教周昉畫屏風。
再生檜老無多綠，四季花凡一餉紅。
認得洛陽人未識，信知天地有奇功。
依韵和再開芍藥十六首·其九
作者：陸佃
朝代：宋

誰言見慣是司空，舊說揚州未必中。
可是兩三千處月，能如二十五般風。
依稀仙帳魂今返，遭遇神針肉更紅。
却得蓬蒿遮蔽力，便教重見太平功。
依韵和再開芍藥十六首·其二
作者：陸佃
朝代：宋

百花羞縮敢爭先，雨露仍隨愛惜偏。
青帝擬教春一見，素娥留待月重圓。
相逢可惜非三月，自歎無因更少年。
終日倚闌看不足，直須風雨送歸天。
依韵和再開芍藥十六首·其五
作者：陸佃
朝代：宋

市井初傳爲一空，直疑伊洛謾當中。
別承仙掌非時露，剩占薰弦幾日風。
自愧霜髭難更黑，誰憐粉面不長紅。
豈惟畫史愁傳貌，兼使詩人費盡功。
依韵和再開芍藥十六首·其八
作者：陸佃
朝代：宋

牡丹猶自欲推先，傳語諸花莫恨偏。
淚眼始看金谷墜，指環尋伴玉簫圓。
此身那復思前事，半面猶應記往年。
畢竟得歸歸甚處，玉樓深在九重天。
依韵和再開芍藥十六首·其六
作者：陸佃
朝代：宋

一番風信作花先，未必春工會黨偏。
玉杵買來容再睹，金釵分與却重圓。
幾回衆裏知誰似，一墮人間有幾年。
我是玉皇香案吏，可能相與便朝天。
依韵和再開芍藥十六首·其四
作者：陸佃
朝代：宋

祇受姚黄一著先，兒家元在郡西偏。
解殘珠佩迎新見，尋得金鐶依舊圓。
一過馨香猶半日，再來期約本明年。
向人自有凌雲意，不羨城南尺五天。
依韵和呈劉貢父舍人三首·其一
作者：陸佃
朝代：宋

鵷鷺朝來又集西，聯鑣初卸錦障泥。
奪袍况有詩先捷，倒玉何妨酒屢携。
詔下競看花作判，賦成曾借柳爲題。
衣冠異日傳圖畫，惟有三家盛事齊。
依韵和呈劉貢父舍人三首·其三
作者：陸佃
朝代：宋

三家成佛本來西，共坐蓮胎出淤泥。
歸侍玉除還似約，去腰金印定如携。
慇懃鳥勸花前醉，邂逅人逢葉上題。
縱有鳳毛傳序遠，未應能似雁行齊。
依韵和呈劉貢父舍人三首·其二
作者：陸佃
朝代：宋

酒半詩成日轉西，驪珠纔抵一丸泥。
未饒白雪無人和，不忿東山有妓携。
班綴定應連玉筍，姓名還得夢金題。
飛騰便見新官上，傳語花開慎莫齊。
依韵和孫勉教授
作者：陸佃
朝代：宋

汝陰先生學雖興，官職冷靜真如冰。
門前鳥雀可羅網，甑中埃墨隨炊蒸。
收拾人才妙長養，落筆雖誤猶成蠅。
至于敗羣亦不受，畫脂徒費知難凝。
從來說詳富學海，發揮春秋破晻曖。
仲舒玉杯足瑕纇，中散珠船不光彩。
著書固知非一日，作詩又欲重千載。
公卿爭迎爲上客，信知淮楚文章伯。
應許曹參避正堂，未甘賈誼虛前席。
男兒富貴固有時，如何宦達微愆期。
衮衣繡裳畢竟在，祇是即今髭鬢改。
平生耿介性不容，凜凜勁節凌秋風。
金華中丞最稱賞，惜也未老先龍鍾。
去人闔棺命云促，浮生瞬息風中燭。
華萼飄零不得歸，涕淚數行悲手足。
顧予未放雪滿顛，乞得清潁如升仙。
喜聞故人在學校，宛若見面初開牋。
揚州騎鶴未足羨，便欲共醉花中間。
西湖風景事事好，不似吳越惟無山。
海棠方恨我來遲，君欲歸去將何之。
期向聖時同盡瘁，况復交情淡如水。
他年若和傅說羹，免使鹽梅鼎顛趾。
依韵和孫勉教授菊花
作者：陸佃
朝代：宋

芳叢宜密不宜疏，何事瓊花祇一株。
苦勸白衣成酩酊，儘饒紅粉插茱萸。
定應青帝稀曾見，端的黄金似得無。
便擬栽培伴桃李，盡移春色入洪爐。
依韵和尚用之秀才梅花二首·其一
作者：陸佃
朝代：宋

假借鉛華素不曾，肯將桃李較衰榮。
向人有意如相識，混雪無言恥自明。
青帝信音元苦遠，素娥風調不勝清。
愛君詩思誠高古，睥睨玄尊與太羹。
依韵和尚用之秀才梅花二首·其二
作者：陸佃
朝代：宋

年年先發更誰曾，憔悴中間獨自榮。
素艷得如人淡佇，暗香能共雪分明。
銀河魄轉霜風耐，青冢魂歸月夜清。
莫與將軍輕止渴，須知丞相要調羹。
依韵和張椿
作者：陸佃
朝代：宋

一年三十有餘旬，最愛韶華是令辰。
坐久落花深一尺，睡餘淺粉看重勻。
況當諸縣無公事，且與雲樓作主人。
今日與君俱白髮，看花情味尚青春。
依韵和彭器資直講
作者：陸佃
朝代：宋

歲久親談麈，春深集試闈。
才名非畫餠，科等是傳衣。
鶑稍遷喬出，鴉應反哺飛。
羨君親膝近，昨夜夢先歸。
依韵和彭器資直講二首·其一
作者：陸佃
朝代：宋

三年清苦下書帷，諸子專門盛一時。
研盡錦砂重注易，草殘饒紙謾箋詩。
鼓催閩越茶應早，線引昭陽日漸遲。
侍講會須拌共醉，狀元新約未差池。
依韵和彭器資直講二首·其二
作者：陸佃
朝代：宋

歸盡春風未得歸，相逢還是落花時。
文衡仔細誇程石，飲量粗豪笑滿巵。
安穩鴛鴦多左翼，低回烏鵲尚南枝。
稍尋前度曾遊處，更覺新懷慰舊思。
依韵和徐大夫
作者：陸佃
朝代：宋

朱絲同直水同清，紅袖何妨當使令。
可惜去年他處看，不知今夜幾州明。
年華老去知無補，眉嫵初閒似有情。
且向雲樓拌共醉，儘他燈火暮禽驚。
依韵和徐大夫鳳凰池九首·其一
作者：陸佃
朝代：宋

借山樓小已新奇，更近東邊得鳳池。
一日未嘗無客過，百年今始有人知。
舞餘裙带雙垂綠，詩就珊瑚半露枝。
爲問鵷雛歸得未，虛來阿閣已多時。
依韵和徐大夫鳳凰池九首·其七
作者：陸佃
朝代：宋

老懶由來怕立奇，偶然尋得舊家池。
一州祇此爲無及，累政因何盡不知。
歌吹徹雲城百尺，樓臺侵夜火千枝。
憑誰爲報鶑花道，一日須來十二時。
依韵和徐大夫鳳凰池九首·其三
作者：陸佃
朝代：宋

池就臺成竟大奇，畫堂新燕亦差池。
人非楊柳看來瘦，春有梅花探得知。
華髮漸驚强半白，素娥曾與第三枝。
海邦莫道無賓客，冠蓋如今盛一時。
依韵和徐大夫鳳凰池九首·其九
作者：陸佃
朝代：宋

恰似蒲萄水亦奇，遊人多似後園池。
壺中日在歸前落，醉裏詩成醒後知。
芳徑綽開楊柳樹，小牆闌出杏花枝。
老拳毒手渾相若，望立降旗是幾時。
依韵和徐大夫鳳凰池九首·其二
作者：陸佃
朝代：宋

使君年老强搜奇，來傍吟窗擁被池。
明月清風初未覺，白鷗黄鳥舊相知。
水通河漢無多地，鳳在梧桐第幾枝。
好是與民同此樂，豐穰仍值太平時。
依韵和徐大夫鳳凰池九首·其五
作者：陸佃
朝代：宋

公事稀疏已自奇，那堪園更勝舒池。
誘將醉尹來無數，禁得詩人瘦不知。
蝶夢幾隨蝴蝶遠，鳳雛仍在鳳凰枝。
賞心樂事知多少，雪月風花是四時。
依韵和徐大夫鳳凰池九首·其八
作者：陸佃
朝代：宋

彷彿華胥一夢奇，斬新樓閣舊城池。
夜深猶有人家看，晝寢惟應燕子知。
疏雨有時三兩點，好花何啻萬餘枝。
諸公若肯相追逐，趁取春風爛漫時。
依韵和徐大夫鳳凰池九首·其六
作者：陸佃
朝代：宋

平生仕宦不求奇，誰怕他人奪我池。
地勝更無塵可到，天陰惟有病先知。
從教寶塔來當面，消得雲樓爲折枝。
看取鶠堂何似好，夜深歌管月明時。
依韵和徐大夫鳳凰池九首·其四
作者：陸佃
朝代：宋

東君著力信神奇，桃李中間水滿池。
定是祇教淮甸有，若爲長得泰州知。
行藏正倚樓千尺，勳業初橫草一枝。
投老尚堪驅使在，問春何似少年時。
依韵和曾子開舍人從駕孟饗景靈宮四首·其一
作者：陸佃
朝代：宋

汎灑從誇雨點勻，九天宮闕自無塵。
五更玉勒爭門入，十里珠簾夾道陳。
薄宦即今雙鬢改，從官還是一番新。
須知鸞駕重涓日，不似春秋四卜辛。
依韵和曾子開舍人從駕孟饗景靈宮四首·其三
作者：陸佃
朝代：宋

三宮同日下雲萊，带曉千門萬戶開。
黄傘日隨清景駐，玉爐風度暗香來。
眠當道路驅除柳，守得宮庭委付槐。
亭午扇還新廟閟，紫雲重複護周迴。
依韵和曾子開舍人從駕孟饗景靈宮四首·其二
作者：陸佃
朝代：宋

夏木陰清氣候勻，平明鸞仗簇芳塵。
百年禮樂傳宮注，萬國衣冠拱廟陳。
紅芍藥開迎晝永，紫櫻桃熟奉時新。
天街自不容生草，布屑由來枉用辛。
依韵和曾子開舍人從駕孟饗景靈宮四首·其四
作者：陸佃
朝代：宋

修廊圖畫列伊萊，金碧旁看啟佑開。
山壓巨鼇初踴出，宮隨靈鷲忽飛來。
瀟湘佇泣空留竹，海岳遙趨想畏槐。
聞說都人爭擁道，鳳輿纔見第三迴。
依韵和李元中兼寄伯時二首·其一
作者：陸佃
朝代：宋

龍眠三李晦聲塵，長望淮壖與海濱。
自古市朝成底事，即今猿鶴伴他人。
細思南陌東阡月，大勝千門萬戶春。
可惜欲歸歸未得，不知家釀爲誰醇。
依韵和李元中兼寄伯時二首·其二
作者：陸佃
朝代：宋

五丈河邊避俗塵，閉門情味似漳濱。
拋離鵲渚今三歲，成就華嚴祇兩人。
貧裏有時求得玉，老來無可奈何春。
平生共學王丞相，更覺荀揚未盡醇。
依韵和李知剛黄安見示
作者：陸佃
朝代：宋

蔣山鱗鬣蒼嵯峨，參伐可捫斗可摩。
建康開府占形勝，千檣萬舳來江艖。
憶昨司空駐千騎，與人傾蓋腸無他。
有時偃蹇枕書臥，忽地起走仍吟哦。
諸生橫經飽餘論，宛若茂草生陵阿。
發揮形聲解奇字，豈但晚學池中鵝。
余初聞風裹糧走，願就秦扁醫沈疴。
登堂一見便稱許，暴之秋陽濯江沱。
夜深歸來學舍冷，鼓吹有蛙更聞鼉。
曾參捉襟肘屢見，回也簞食傾瓢蠡。
誰云寒儒偶遭遇，馳道馬疾摇鳴珂。
因緣乞郡得金印，關吏雖識難誰何。
邇來二紀世已換，仙棋一局真爛柯。
孔林父子久同葬，謝安墩在空坡陀。
顧瞻思賢有儀象，挂壁未去聊隨梭。
中年觸緒易感慨，頼有二子相經過。
隴西家兒信奇偉，美玉在巖珠在波。
慚非冰清託之女，亭亭松柏垂蔦蘿。
黄生初來似蠶蠋，被絲纏裹今成蛾。
磨礱爪距擅場屋，擬與羣俊爭殊科。
惟黄與李豈易得，一二自抵三千多。
回思爭雄六戰國，競致賓客尋干戈。
黄金築臺禮郭隗，玉盤進手延荆軻。
雞鳴狗盜何足數，雖欲定霸終蹉跎。
大哉皇宋聖人出，日月雙麗君臣和。
歲時金穰玉燭潤，紀功泰山崖可磨。
平生慷慨慕荆國，自誓中立無邪頗。
異時與子共勳業，請效夔契賡堯歌。
依韵和查應辰朝散雪二首·其一
作者：陸佃
朝代：宋

三陽新已換三陰，潤澤才踰一寸深。
無地得施調國手，惟天知有愛民心。
霜毛一半渾如雪，玉貌諸餘少似今。
且向尊前盡情醉，不須辛苦問爲霖。
依韵和查應辰朝散雪二首·其二
作者：陸佃
朝代：宋

抱甕何人似漢陰，一番膏潤及根深。
稍蘇南畝耕耘力，甫逼東君造化心。
堪畫不應須到晚，可收除是趁如今。
寶陀若更施餘力，豈獨坊名揭望霖。
依韵和查朝散贈新恩先輩
作者：陸佃
朝代：宋

收得宮花上带春，綠袍仍共草爭新。
發揚杜老詩無敵，蓋覆吳侯政不神。
平地彩雲看接武，一天明月負垂綸。
怪來瀕海多儒士，龍閣從來是里人。
依韵和查許國二首·其一
作者：陸佃
朝代：宋

重淵誰道探珠難，恰值驪龍睡重間。
工部藩籬今夢草，司空門館舊銜環。
心腸何啻吞雲夢，身手猶堪擘華山。
況有舊家仙桂在，姮娥留著待君攀。
依韵和查許國二首·其二
作者：陸佃
朝代：宋

誰作明堂一柱看，謫官猶詿罪中間。
名成何必頻看鏡，道在終須得賜環。
一片靈臺江上月，七株仙果海中山。
回頭爲報姮娥道，擬把高枝次第攀。
依韵和查許國梅花六首·其一
作者：陸佃
朝代：宋

臘月狐裘尚御黄，靚妝先了爲誰忙。
與春不足都緣淡，教雪難知祇爲香。
曾擁旌旗聞鼓角，終隨彝鼎見烝嘗。
少陵頼爾牽詩思，得向詩中號帝王。
依韵和查許國梅花六首·其三
作者：陸佃
朝代：宋

平日栽培土盡黄，看來人自有閒忙。
池臺直下疏疏影，簾箔中間淡淡香。
命說夢魂猶未破，說湯滋味得先嘗。
憑誰爲訪桃花浪，何路能酬百谷王。
依韵和查許國梅花六首·其二
作者：陸佃
朝代：宋

水天清淺月昏黄，傳語諸花未要忙。
詞客盡應相識早，玉人誰有自然香。
祇承雨露尤消得，況乃冰霜已備嘗。
未用夜寒吹玉笛，切須丁囑與寧王。
依韵和查許國梅花六首·其五
作者：陸佃
朝代：宋

北窗高臥識羲黄，靜看東君職事忙。
短帽上垂年少事，浄瓶中養月餘香。
鏡鸞羞愧臨梳裹，鹽虎推先在饗嘗。
試問古來誰可伴，風流東晉有諸王。
依韵和查許國梅花六首·其六
作者：陸佃
朝代：宋

共月新成牓字黄，使君霜鬢未須忙。
春前臘後千回顧，天上人間一分香。
莊子夢魂休道識，太公牙齒要須嘗。
論功縱在姚黄下，果子花中合是王。
依韵和查許國梅花六首·其四
作者：陸佃
朝代：宋

妝閣無端畫月黄，見他閒淡轉蒼忙。
隴頭惆悵經年別，衣上慇懃盡日香。
期刻莫將蓬鬢插，思量消得瓠犀嘗。
若教梵竺諸天有，何必龍華引象王。
依韵和毅夫兒病
作者：陸佃
朝代：宋

二毛蕭索未應羞，謾說初懷弄瓦憂。
珠母光芒今吐月，豹駒才氣已窺牛。
自知陰德仙能學，誰有靈符鬼可囚。
早晚病除聞藥喜，與君詩酒共清遊。
依韵和毅夫即事五首·其一
作者：陸佃
朝代：宋

昨日紅裳伴燕游，渚花爭好草爭柔。
依稀黄鳥渾相識，期刻青山卒未休。
風似去年搴翠幕，雨分明日與芳洲。
即今太守無佳句，空愧當時宋采侯。
依韵和毅夫即事五首·其三
作者：陸佃
朝代：宋

平明一雨阻重游，風縐前溪綠謾柔。
况已上元連夜出，不如寒食看春休。
弄珠灘漲平侵岸，摸石江深抹盡洲。
自是苦陰無意思，莫將潮信枉陽侯。
依韵和毅夫即事五首·其二
作者：陸佃
朝代：宋

却笑元宵是夜游，金針穿石綵絲柔。
萱堂帳幄閒仍出，幕府文書了即休。
顧我寶珠連合浦，愛君仙果滿瀛洲。
誰知並轡聊同俗，拜後如今有魯侯。
依韵和毅夫即事五首·其五
作者：陸佃
朝代：宋

謝安携妓是清游，玉瑩金尊十指柔。
桃自三千年結子，鼇于六萬歲更休。
猿啼謾想黄牛峽，鳳去空傳白鷺洲。
我若他年封萬戶，祇來穰下作穰侯。
依韵和毅夫即事五首·其四
作者：陸佃
朝代：宋

十年京洛從宸游，得郡終難繞指柔。
廬舍昔希三肯顧，亭臺今負四宜休。
何人正在芙蓉島，有客空吟杜若洲。
爲問西街孔君子，設監那得似諸侯。
依韵和毅夫新栽梅花
作者：陸佃
朝代：宋

誰賦梅花詩，擬繼三百五。
昔聞林居士，幽棲賁巖塢。
瓊章雖在人，玉樹已埋土。
湖山今寂寥，五雲謾無雨。
夫君擅文章，頗以詩自許。
芬芳春草生，光芒夜珠吐。
人間再生島，名在詩書圃。
錦囊貯西施，佳麗生百娬。
翱翔道家山，文采動人主。
陽春定能和，白華應可補。
後生誰敢當，柏直口尚乳。
老夫幸未疲，腰劍猶能舞。
依韵和毅夫百花洲新橋
作者：陸佃
朝代：宋

省中何必就尚書，且向新橋一振裾。
嬌女頃嫌撐小艇，偏親今喜度安輿。
假饒跨鯉終難學，除却垂虹盡不如。
從此使衙烏亦好，豈無遺愛在胥餘。
依韵和王微之學士
作者：陸佃
朝代：宋

坐籌國事尚才堪，屈指同年祇二三。
平昔醉鄉營別業，如今仙籍換頭銜。
光陰老去猶能惜，世事閒來不更談。
聞說進書歸祕閣，絕勝流落在山巖。
依韵和田虎通判兼呈品防簽判四首·其一
作者：陸佃
朝代：宋

楚尾秦頭俗久移，豐穰仍值太平時。
渚花盡日臨書幌，潭菊如今在酒巵。
十里麝香行驛近，三竿紅日坐廳遲。
愛君古錦囊中句，不負文忠國士知。
依韵和田虎通判兼呈品防簽判四首·其三
作者：陸佃
朝代：宋

劇談終日少文移，幕府新開盛一時。
羊酪未妨留灌頂，蟹螯何苦負操巵。
詩成醉裏遺忘易，思發花前屬和遲。
更許此生剛節在，祇應惟有歲寒知。
依韵和田虎通判兼呈品防簽判四首·其二
作者：陸佃
朝代：宋

冉冉年光逐閏移，廳閒賓客坐多時。
主恩未報空持橐，軍政無妨數舉巵。
潘鬢雪霜何太早，傅巖霖雨不應遲。
頷珠竟被君探得，正值驪龍睡不知。
依韵和田虎通判兼呈品防簽判四首·其四
作者：陸佃
朝代：宋

春花秋葉兩推移，未有涓塵補聖時。
新識豹胎休負鼎，舊成蛇足謾持巵。
山如水墨屏間見，日向棋盤子上遲。
便使北歸應念此，白鷗黄鳥盡相知。
依韵和程給事留題法雲寺方丈
作者：陸佃
朝代：宋

浄室兼容海衆臨，維摩憔悴病仍侵。
且將燈續光明藏，時見珠隨咳唾音。
素壁短碑深掐玉，畫簷新牓大書金。
故溪曾指桃花記，乘月何時更一尋。
依韵和程給事贈法雲長老重喜
作者：陸佃
朝代：宋

識字如今尚未深，掃廊才悟便能吟。
法雲香火修行久，夜半潮聲避梵音。
依韵和章樞密景靈宮奉安列聖神御
作者：陸佃
朝代：宋

綵輿同日會仙山，金鎖晨開玉殿關。
駕象法王趨側畔，騎龍真祖護中間。
紫浮渭北衣冠氣，紅壓終南衮繡顔。
更祝聖孫千萬壽，奉祠長御景靈班。
依韵和羅畸學錄
作者：陸佃
朝代：宋

一番驚雷一番風，巨魚看得化爲龍。
銷殘白日書千卷，付與浮雲祿萬鍾。
珠玉貫穿成把握，星辰羅絡在心胸。
怪來佳句清人骨，正值溪寒雪滿峰。
依韵和蔣津雪中見寄
作者：陸佃
朝代：宋

蓬萊宮闕鎖崔嵬，書史頻看祇亂堆。
華蓋稍瞻天北極，紫雲曾識道東來。
功名方與英豪共，懷抱仍逢故舊開。
造物爲君如有意，一番風雪洗浮埃。
依韵和蕭惟申檢法同年
作者：陸佃
朝代：宋

老驥如龍久屈盤，追風消得用金鞍。
即今將相多同牓，自古神仙有法官。
病起縱驚秋鬢改，詩成猶伴夜珠寒。
他時直上三千里，願看雲天一整翰。
依韵和許安石
作者：陸佃
朝代：宋

風和鵲喜就中靈，忽報軒車到驛亭。
解得禮經歸指掌，弄成詩筆勝丹青。
早年花萼光原隰，今日芝蘭滿戶庭。
聞說龍州佳闕近，蜀人先已望流星。
依韵和趙令畤
作者：陸佃
朝代：宋

無事何妨數命賓，一湖清境是西鄰。
栽花要與春爲主，對酒瞋將目借人。
詩就彩牋斜卷玉，舞餘花碗倒垂銀。
由來景物常無價，謾道錢多會有神。
依韵和趙令畤
作者：陸佃
朝代：宋

爭標才氣兩相高，不獨詩豪酒亦豪。
戰得蟻酣成後殿，探知龍睡遇先逃。
曾于寶月求斤斧，欲以春風代翦刀。
他日若稱詩宰相，定應先後秉鈞陶。
依韵和趙令畤三首·其一
作者：陸佃
朝代：宋

百步廳邊放兩衙，夜深燈火見人家。
提壺勸我教沽酒，鸜鵒逢君要點茶。
舞得六幺除是柳，啼消紅粉奈何花。
使君被爾牽詩思，可是無心憶浣紗。
依韵和趙令畤三首·其三
作者：陸佃
朝代：宋

方朔無端溺殿衙，得州仍是地仙家。
海紅謾與陪尊酒，淮白猶堪當分茶。
夜靜青天十分月，春深平地尺餘花。
誰將園裏新蜂蜨，織就佳人護項紗。
依韵和趙令畤三首·其二
作者：陸佃
朝代：宋

鳥排行陣樹排衙，且喜西湖屬當家。
揚子已無騎鶴事，會稽惟有臥龍茶。
未妨春帝常爲帝，須信名花始是花。
更住一年方五十，不應情味薄于紗。
依韵和門下呂相公從駕視學
作者：陸佃
朝代：宋

纁帛升龍日月章，平明鸞輅幸膠庠。
侍臣獨恨身千里，邸報空看字數行。
故事一遵皇考廟，餘波仍及武成王。
誰知玉尺橫經處，猶是當時舊講堂。
依韵和雙頭芍藥十六首·其一
作者：陸佃
朝代：宋

品格由來自出羣，就中相並轉驚人。
且同藥使求民瘼，終與花王秉國均。
李廣無雙空自老，崔徽有兩竟誰真。
因君翦寄和詩看，始信人間別有春。
依韵和雙頭芍藥十六首·其一〇
作者：陸佃
朝代：宋

玉顔高並向階除，靜笑寒藤學草書。
未信東君無職事，不慚西子是鄰居。
曾教王母藏青鳥，擬問嫦娥借玉梳。
尊得花王威勢重，也應知慕藺相如。
依韵和雙頭芍藥十六首·其一一
作者：陸佃
朝代：宋

共拋花縣暫離羣，聊伴西湖地主人。
艷粉兩應歸藻繪，香泥俱合在陶均。
雄風爲借吹噓力，雌霓叨蒙激賞真。
移在洞天深處種，與誰同見八千春。
依韵和雙頭芍藥十六首·其一三
作者：陸佃
朝代：宋

神仙流品信難羣，絕似人間兩麗人。
暫得借觀猶占久，便教偷戴也分均。
祇邀竹葉相爲伴，更對菱花自寫真。
開向夏天緣底事，算來多是不宜春。
依韵和雙頭芍藥十六首·其一二
作者：陸佃
朝代：宋

幾時詩債許蠲除，直待金雞放赦書。
神峽自來雲一片，仙山多是玉羣居。
祇緣貌類欣臨鏡，却爲情親忘見梳。
不怕飛泥侵妙質，吾家斤斧正風如。
依韵和雙頭芍藥十六首·其一五
作者：陸佃
朝代：宋

晚菘早韭謾連羣，過眼終無愛惜人。
照日舞鸞情款曲，趁風飛燕勢停均。
名歸本草千方祕，職在司花一命真。
回首鳳凰城闕下，倩誰移與後園春。
依韵和雙頭芍藥十六首·其一六
作者：陸佃
朝代：宋

曾伴長楊草詔除，信知長合在中書。
暫違紫袖雙瞻立，聊伴紅裙一餉居。
小子正狂心已醉，老奴猶愛髮方梳。
故應此戰今須解，兵法曾教避不如。
依韵和雙頭芍藥十六首·其一四
作者：陸佃
朝代：宋

桃茢無堪謾祓除，芭蕉何事倒抽書。
鳳凰騎罷猶輕舉，烏鵲橋成得燕居。
抵死勸持雕玉盞，象生描在鏤金梳。
當時若使閼氏見，未怕平城刻得如。
依韵和雙頭芍藥十六首·其七
作者：陸佃
朝代：宋

並驂鸞鶴下珍羣，爲愛詩人不避人。
半醉奈何非李白，獨醒愁殺是靈均。
空花在處黏成妄，草木何時鍊得真。
顧我無心爭彼此，即今開落任青春。
依韵和雙頭芍藥十六首·其三
作者：陸佃
朝代：宋

不與尋常草木羣，看來端的好予人。
神仙比並容顔似，姊妹推排次第均。
浮薄未應隨世態，靚妝渾似任天真。
得他和氣知多少，占盡河陽一縣春。
依韵和雙頭芍藥十六首·其九
作者：陸佃
朝代：宋

一經瞻顧遂空羣，疑是同時解佩人。
曾對絲綸當禁掖，終隨弦誦到成均。
有如一夢邯鄲假，未始相離渾沌真。
可怪滿城尋國艷，不知花在此中春。
依韵和雙頭芍藥十六首·其二
作者：陸佃
朝代：宋

怕草侵陵爲翦除，新詩應笑病尚書。
瀟湘烟水愁相對，巫峽雲山欲獨居。
有客彈冠連茹進，誰家高髻合歡梳。
年來太守雖加老，爲爾情懷亦自如。
依韵和雙頭芍藥十六首·其五
作者：陸佃
朝代：宋

白也雖云思不羣，賦君猶有調高人。
更相汲引風流在，各自芳菲雨露均。
因藥封王誰是假，與花爲后自應真。
思量消得黄金屋，回首戎葵也是春。
依韵和雙頭芍藥十六首·其八
作者：陸佃
朝代：宋

盡日經營對廣除，旁邊奴婢亦詩書。
俱飛蛺蜨渾相學，共戲鞦韆祇並居。
說著定應成膾炙，買栽真是置篦梳。
更嫌病眼無憑據，細看元來玉不如。
依韵和雙頭芍藥十六首·其六
作者：陸佃
朝代：宋

誰捋花譜更刪除，妙品須教末上書。
未必楚王曾夢見，祇應青女解孀居。
行雲莫向中問度，新月纔成一半梳。
若使覺王今識汝，蓮花寧復並真如。
依韵和雙頭芍藥十六首·其四
作者：陸佃
朝代：宋

曾與宮花傍玉除，芳名消得用金書。
已教莊蝶雙雙引，更伴台星兩兩居。
官樣自應能笑語，家常誰欲傚妝梳。
大都好物難摹寫，未信屏風畫得如。
依韵和青州程給事見寄
作者：陸佃
朝代：宋

出守東州異故園，臨岐花鳥共無言。
度關有客占雲氣，夐野何人肖夢魂。
蘭辟白蟫書殿祕，茅分青土社壝尊。
相望幾直蓬萊宿，燈影寒籠月滿軒。
依韵和頓起郎中瓊林苑奉迎神主追懷同年兼呈座主蘇丞相
作者：陸佃
朝代：宋

清風明月本閒人，鳳闕初來一幅巾。
淡墨姓名才烜赫，橫金班綴偶叨塵。
鼎湖龍去池臺古，遼海人歸冢墓新。
惟有蘇家老仙樹，能將五百歲爲春。
依韵重和再住法雲寺
作者：陸佃
朝代：宋

聞說重來住法雲，舊緣香火一番新。
桃花可認曾移主，鷗鳥還應不避人。
腦玉幾陵虹氣勢，頷珠長借月精神。
何時乞得東南守，共禮黄金丈六身。
傳神詩
作者：陸佃
朝代：宋

富貴從來我自知，商巖霖雨偶愆期。
祇應鬚鬢年來改，不及高宗夢裏時。
公議郎中挽歌詞
作者：陸佃
朝代：宋

愷悌雖平進，艱難亦備更。
冰廳諳冷宦，夢境過浮生。
雲海仙舟隔，風旌粉字橫。
莫埋言行錄，留著後人行。
再用前韵呈毅夫
作者：陸佃
朝代：宋

洛陽曾識面，穰下竟論交。
久若居蘭室，初如食蔗梢。
故非偷姓孔，誰敢僭名郊。
作事常師古，當官肯代庖。
匪躬期蹇蹇，夷行笑嘐嘐。
稷也真堯力，參乎豈桀髇。
金樓傳寶構，雜俎當珍肴。
講舍推攸止，賓筵絕載呶。
孫窗餘臘雪，徐榻臥寒茭。
反舌宵鳴蟈，長踦暖挂蛸。
即今除戶墐，那得曝簷茅。
遠夢方隨蝶，輕綃擬換鮫。
歷來雙鳳闕，律動半山坳。
草色揉藍染，花名篆字鈔。
膘肥熊自撲，香滿麝爭跑。
乳雉翔仍集，鳴禽語漸勦。
柳將金自比，楮與玉相淆。
節應豳三日，陽添泰一爻。
碧圓牽翠荇，紅蕾破香苞。
鶑出求同志，鴻歸學共胞。
形容當舞籥，音韵中笙匏。
麗苑聞亡是，熙臺亞有巢。
不材真是櫟，何算信如筲。
交淡非同醴，流清豈爲膠。
往來須倒載，生滅任浮泡。
縱阻陳歌管，猶容聽鐲鐃。
北窗寧獨臥，南岳謾相嘲。
酒用陶巾漉，詩須賀錦包。
儘教談麈盡，仍取唾壺敲。
不向花前醉，應慚薄荷貓。
劉大卿挽歌詞
作者：陸佃
朝代：宋

許國丹心壯，傳家素節清。
葬無金椀送，庭有玉棺迎。
紅幕賓朋散，青囊宅兆成。
惟餘原上月，猶是舊時明。
又景德再考試秋日即事
作者：陸佃
朝代：宋

重來時節又秋深，黄菊香中一炷沈。
渾覺去年無限恨，物華人意總如今。
句·其一
作者：陸佃
朝代：宋

輅從元朔朝時破，花是高秋宴後萎。
句·其二
作者：陸佃
朝代：宋

潤色聖猷雙孔子，調燮元化兩周公。
呂尚書挽歌詞
作者：陸佃
朝代：宋

禍患相仍涕淚頻，司空墳上草猶新。
鶺鴒花萼空餘子，龍馬圖書併失人。
遍歷名藩今始老，長如寒士本非貧。
如何一日埋金碗，獨向清時不秉鈞。
呂申公挽歌詞
作者：陸佃
朝代：宋

家世從來聳具瞻，平生僚友憚方嚴。
挂閒麈尾清談罕，傅盡龍髭老病添。
共惜一朝埋玉樹，正當雙日下珠簾。
自慚曾借風雷便，初與魚龍出滯淹。
呈周承議兼簡通判簽判二首·其一
作者：陸佃
朝代：宋

政事相傳舊有經，爲州前後半台星。
歲教諸縣無公事，雨使佳人上使廳。
太守未甘雙鬢白，西湖惟欠遠山青。
經過況有風騷將，乞取篇章作畫屏。
呈周承議兼簡通判簽判二首·其二
作者：陸佃
朝代：宋

下車明日燕西湖，醉倚高花不用扶。
鷗鳥便應知我意，海棠今復恨公無。
佳人舞罷頭纏錦，座客詩成咳有珠。
聖主若容長守此，不妨生就白髭鬚。
呈幕府諸公
作者：陸佃
朝代：宋

十年騎馬困京塵，乞得州來潁水濱。
苔蘚滿庭無字押，蓮花全幕是詩人。
樓臺雪後如聞雨，歌舞尊前祇看春。
半刺會須拌共醉，銀條方共德爭醇。
呈張邃明舍人
作者：陸佃
朝代：宋

世掌絲綸美，聲名壯紫微。
賜茶天上坐，退食日邊歸。
簡在除書密，時清諫疏稀。
佇公參鼎席，寰海望餘輝。
呈王聖美
作者：陸佃
朝代：宋

少談奇字客長安，妙斲無人得郢墁。
兩鬢已秋陪後進，十年如夢守前官。
竹延西角東須徧，梅發南枝北尚寒。
從古晚成終大用，扶摇行見海鵬摶。
呈越州程給事
作者：陸佃
朝代：宋

南海歸來請會稽，錦衣新過浙江西。
暫違香案蓬萊小，久擅詩名太華低。
花影欲重公事退，鳥聲初鬧吏衙齊。
雲衢已怪朝天晚，乘興無因訪剡溪。
和周邠朝奉
作者：陸佃
朝代：宋

相見還如潁水濱，不應衰邁久風塵。
幾回醉裏成狂客，一向詩中作貴人。
故國生涯元自薄，老來情分剩相親。
薦賢況有諸公在，早晚除書下玉宸。
和巖老
作者：陸佃
朝代：宋

遭遇何人更得如，同時幾許待公車。
官清自可看奇字，俸薄猶能寫異書。
千里水雲藏舊隠，一番雷雨報新除。
自憐霄漢華塗穩，鴻雁橫飛序尚疏。
和朱昇朝奉
作者：陸佃
朝代：宋

湖上尋常日一臨，年華無用苦相侵。
夢隨蝴蝶悠悠覺，日待蟾蜍款款沈。
醉裏笙歌傳盞疾，壺中天地著花深。
回瞻象闕恩難報，願盡平生一寸心。
和毅夫倒用無字韵春詩四首·其一
作者：陸佃
朝代：宋

皇家寶歷萬年餘，禮貌羣臣自古無。
龍馬已陪阿閣鳳，鼎湖猶想裕陵鳬。
劉郎莫恨桃千樹，匠伯應憐櫟一株。
猶喜後來門戶在，小兒能賦崑崙奴。
和毅夫倒用無字韵春詩四首·其三
作者：陸佃
朝代：宋

附庸新又進於餘，欲共南鄰鬭有無。
橫列谿山埋積雪，臥開桃李映新鳬。
擬舂玉臼丹千杵，更種金鎚麥一株。
從此有人殽亦有，不煩公帑與官奴。
和毅夫倒用無字韵春詩四首·其二
作者：陸佃
朝代：宋

一別勾芒僅歲餘，不知今度老顔無。
管人憂喜何如鵲，與世浮沈可奈鳬。
擬看笏頭花四朵，更栽槐面樹三株。
若教上番成新竹，須戒人家婢與奴。
和毅夫倒用無字韵春詩四首·其四
作者：陸佃
朝代：宋

公錢雖少俸錢餘，明日如今作會無。
況有鼈裙勝膾鯉，豈無鵝掌代蒸鳬。
慶歸子舍芝三秀，官入卿曹棘九株。
聞說麗人推不去，愛才何止十年奴。
和毅夫病目三首·其一
作者：陸佃
朝代：宋

使君詩思謾雕肝，安得頭風與阿瞞。
然艾爲誰甘受痛，看花緣此負追歡。
通天犀带應憐瘦，雲母屏風尚畏寒。
何日長安同一醉，擬教歌舞衒華丹。
和毅夫病目三首·其三
作者：陸佃
朝代：宋

報君平日願輸肝，常笑飛蝗累李瞞。
一雨固宜知上德，是花猶可盡君歡。
孤根自識恩波煖，老健誰爭氣候寒。
從此憂民免髭白，却疑甘澤是金丹。
和毅夫病目三首·其二
作者：陸佃
朝代：宋

詩戰空懷壯士肝，未容旃旆累祁瞞。
並遊曾許花含笑，孤憤今慚樹合歡。
五朵謾將春色寄，二篇還伴夜光寒。
憑君休造斑貓毒，且向三田養就丹。
圓石
作者：陸佃
朝代：宋

蒼仞千尋畫不如，信知韞玉勝懷珠。
一卷會使民瞻峻，三品何妨主眷殊。
看日謬煩鞭氣力，補天真待鍊工夫。
寄聲欲取黄金印，雨後還曾墮鵲無。
天寧節口號
作者：陸佃
朝代：宋

九天宮闕五雲新，共向中間望紫宸。
几杖一千年父老，衣冠三萬里君臣。
瀨鄉老子如今檜，蒙縣莊生上古椿。
就祝聖君千萬歲，過于天上壽星辰。
宴西湖用前韵呈諸公
作者：陸佃
朝代：宋

十頃湖光辟盡塵，女郎臺榭占沙濱。
杜鵑言語瞋爲客，楊柳腰肢瘦似人。
便擬曲留今夜月，已知虛度去年春。
憑君爲伴花前醉，況復香醪特地醇。
寄彥猷閣老某前歲奉使還領揚州今彥猷亦自境外歸得姑蘇
作者：陸佃
朝代：宋

相望持節出盧龍，繼踵分符別紫宮。
汲黯雖嫌棄爲郡，袁絲應憚久居中。
文章不見于時益，出處何知與子同。
紅藥萬株天下絕，謝公來肯醉薰風。
寄龔深之曾子開
作者：陸佃
朝代：宋

先生官冷久京華，衣有塵埃飯有沙。
半夜尚聞親舊草，一春長是負新花。
兩龔清潔推君子，二陸文章屬當家。
更憶巷南曾學士，坐將盤誥解聱牙。
寄龔深父給事
作者：陸佃
朝代：宋

往歲手曾携，穿雲路欲迷。
蓬萊風引近，靈鷲月飛低。
晝永棋相對，春深鳥自啼。
別來真約在，何事少書題。
從駕幸龍德宮
作者：陸佃
朝代：宋

玉鎖晨開厚載門，人家隨處著彫輪。
潜龍宮邸來惟舊，復辟簾幃卷尚新。
深巷盡言窺日月，麤官難得後埃塵。
戴恩自覺丘山重，願放鼇更六萬春。
思巖老呈彭器資
作者：陸佃
朝代：宋

春遠下樓遲，城高背落暉。
鶺鴒經歲別，鴻雁幾時歸。
柳闊行人盡，花殘驛使稀。
濠州在雲下，深欲伴歸飛。
悼亡二首·其一
作者：陸佃
朝代：宋

門巷雨蕭蕭，黄昏掩寂寥。
曲終人不見，花落夢無聊。
悼亡二首·其二
作者：陸佃
朝代：宋

燈火夜寥寥，殘香不可招。
朱扉寒半掩，金鴨煖全消。
悼亡八首·其一
作者：陸佃
朝代：宋

索寞還尋靜處行，物華如舊歲華更。
綠槐蒼檜曾相識，想見英雄訝瘦生。
悼亡八首·其七
作者：陸佃
朝代：宋

百花流轉逐浮萍，柔質那堪殞妙齡。
畫手若能圖列女，玉顔應許上丹青。
悼亡八首·其三
作者：陸佃
朝代：宋

雪消姑射豐肌盡，雲入陽臺短夢頻。
可惜舞衣猶粉黛，不堪歌扇已埃塵。
悼亡八首·其二
作者：陸佃
朝代：宋

深炷爐香淺點茶，午庭愁寂下寒鴉。
佳人仙去無消息，腸斷春風一院花。
悼亡八首·其五
作者：陸佃
朝代：宋

風月相望也不多，祇應清淺隔天河。
欲憑烏鵲傳消息，一度逢秋一度過。
悼亡八首·其八
作者：陸佃
朝代：宋

淡紅濃紫總銷魂，春恨無人可共論。
徙倚暮寒襟袖薄，落花門巷月黄昏。
悼亡八首·其六
作者：陸佃
朝代：宋

忽地輕紅四散飛，尋常春色未應稀。
東風大是無情思，吹落餘香便不歸。
悼亡八首·其四
作者：陸佃
朝代：宋

春遠落花隨水盡，夜深明月向人圓。
崑崙欲使知無路，仙苑分明隔洞天。
戲和鄭通叔仲春晨起
作者：陸佃
朝代：宋

春來燕姹復鶑嬌，不飲喉咽頓覺焦。
桃被臉深將露洗，柳綠腰細得風饒。
船中載酒猶嫌少，席上看花每恨遙。
可惜襄王今老矣，不堪雲雨夢朝朝。
新橋
作者：陸佃
朝代：宋

碧光新近跨長橋，免使遊人隔岸招。
想像蓬瀛今彷彿，丁寧風雨莫漂摇。
少浮蛟蜃平生氣，纔露虹霓一半腰。
明月滿天天似水，直疑霄漢路非遙。
易守建業毅夫有詩贈別次韵五首·其一
作者：陸佃
朝代：宋

太守無堪久借留，君王恩禮與昇州。
親輿自可時來往，漁唱猶能數獻酬。
風色得經揚子渡，月明知在海棠洲。
北山楷木今成列，獨傍師門想見丘。
易守建業毅夫有詩贈別次韵五首·其三
作者：陸佃
朝代：宋

紫案焚香拜敕黄，無因久借蓋公堂。
不堪落日離魂斷，頼有薰風引夢長。
吹律漸知寒谷暖，賣漿曾值暑天凉。
他年果若成功去，乞取南陽作鄧王。
易守建業毅夫有詩贈別次韵五首·其二
作者：陸佃
朝代：宋

凌晨寒日弄輝輝，我旆東來子旆西。
對此銷魂兩無語，恨初相遇一何稽。
梅花可惜空隨驛，鷗鳥多應不下溪。
猶有往來魚與雁，好將詩什當書題。
易守建業毅夫有詩贈別次韵五首·其五
作者：陸佃
朝代：宋

誰信金陵刺史腸，曾懷珠玉夜光芒。
一塵侍從才雖短，雙奉君親日更長。
得郡免營三釜粟，過都容捧萬年觴。
遙知南北相望處，風在檀欒月在棠。
易守建業毅夫有詩贈別次韵五首·其四
作者：陸佃
朝代：宋

春渚秋潭不可尋，回頭城郭礙高林。
但知自白三分鬢，更與誰論一寸心。
紅粉淚痕消片玉，故人情分重千金。
臨岐不忍醒時別，一任玻瓈酒盞深。
景德寺考試秋日即事四首·其一
作者：陸佃
朝代：宋

朝來爽氣雨初乾，喬木陰陰鎖晝寒。
深院下簾風不動，夕陽幽鳥傍闌干。
景德寺考試秋日即事四首·其三
作者：陸佃
朝代：宋

西風吹縐一池秋，故殿疏簾半上鈎。
滿眼夕陽歸未得，菊花桐葉伴人愁。
景德寺考試秋日即事四首·其二
作者：陸佃
朝代：宋

秋聲一夜滿長安，密雨疏風次第寒。
幽草落花歸思亂，寂寥終日倚闌干。
景德寺考試秋日即事四首·其四
作者：陸佃
朝代：宋

看盡斜陽夕未還，夜天如水斷雲閒。
玉樓咫尺無人去，月上珠簾第幾間。
朝散
作者：陸佃
朝代：宋

使君竟亦不能奇，頼有詩翁壯觀池。
二百年來無此作，兩三人外有誰知。
魚應變化垂天翼，鵲不經營墮地枝。
况復鳳毛如得鳳，古來遭遇或同時。
次韵和曾子固舍人二首·其一
作者：陸佃
朝代：宋

閶闔晨開玉殿浮，靈鼇不動海波柔。
是般仙果三千歲，一樣春風四百州。
鸞扇影寒裁就月，蜃爐香煖結成樓。
從今不顧瑶池宴，閒却西巡八駿騮。
次韵和曾子固舍人二首·其二
作者：陸佃
朝代：宋

平明下馬錦蒙鞍，暫向飛廊一整冠。
行近柳陰移晝寂，坐來花氣辟春寒。
別張翠幄黏絲絮，更想金人捧鏌干。
洛下少年今亦老，宴遊無復似前歡。
爾雅新義成查許國以詩見惠依韵答之二首·其一
作者：陸佃
朝代：宋

背未成鮐齒未鯢，暫時來放五雲低。
初從荆國猶年少，久侍神皇見日躋。
近正鉛黄新眼目，指南塵土舊輪蹄。
愛君文采真難敵，他日橫空是紫霓。
爾雅新義成查許國以詩見惠依韵答之二首·其二
作者：陸佃
朝代：宋

探盡驪龍鑿盡鯢，明珠未出價猶低。
晉人已覺蟛蜞誤，漢客仍從豹鼠躋。
到底錯薪須刈楚，從來得兔要忘蹄。
他時若綴三經後，五色雲中有紫霓。
王聖美學士挽歌詞
作者：陸佃
朝代：宋

使君政事與文章，憂患平生亦備嘗。
資善故人今白髮，邯鄲一夢已黄粱。
田園倚仗千株橘，花萼飄零一樹棠。
聞說異書奇字在，不妨分付與諸郎。
瓊林苑御筵奉詔送文太師致政歸西都四首·其一
作者：陸佃
朝代：宋

車後鵷鸞隨劍履，帳前貔虎擁旌旄。
星環紫極三階正，鼇立青天一柱高。
上苑金杯新錫餞，下都銀鑰舊均勞。
重來更捧宸章爛，華衮何如玉字褒。
瓊林苑御筵奉詔送文太師致政歸西都四首·其三
作者：陸佃
朝代：宋

太師勳業在丹書，乞得身歸主眷殊。
五色詔容瞻鳳闕，白雲篇不換蛇珠。
閒應物外神仙有，健復人間將相無。
明夜畫船回首處，汴隄烟月柳千株。
瓊林苑御筵奉詔送文太師致政歸西都四首·其二
作者：陸佃
朝代：宋

黄鉞新兼兩鎮雄，至和前已冠三公。
傳將名德蠻夷外，老却年華將相中。
十雨燮成堯壤厚，五雲飛盡傅巖空。
更聞定策刊彝鼎，千古英雄伏下風。
瓊林苑御筵奉詔送文太師致政歸西都四首·其四
作者：陸佃
朝代：宋

黄金曾酌御尊餘，恩禮何人更得如。
北極星辰趨觀闕，西京花木臥田廬。
手持宸翰春羅馥，身入仙壺晝景舒。
八十爲師精力在，太公應愧齒先疏。
用前韵呈蘇子容尚書
作者：陸佃
朝代：宋

顰里從來敢效西，龍門登日尚雲泥。
紫垣正掌絲綸美，絳帳初將杖屨携。
紅錦未酬青玉案，黄金應護碧紗題。
正堂若許曹參避，願更虛心問相齊。
用前韵答謝推官
作者：陸佃
朝代：宋

小立桑陰尚未移，便如相識已多時。
鋸沙我就玉界尺，點礫君成金屈巵。
靈運自應爲佛早，退之今恨學仙遲。
當年江左堂前燕，却又飛來未可知。
用田倅韵答孫勉教授二首·其一
作者：陸佃
朝代：宋

淺紅深紫旋教移，直待開無空闕時。
花十八中看蹋鞠，玉東西外聽揚巵。
笙歌船舫天圍合，燈火樓臺月上遲。
顧我若非鄉曲遠，定應長占此州知。
用田倅韵答孫勉教授二首·其二
作者：陸佃
朝代：宋

造化從他密密移，聰明非復似前時。
暫披金甲爲儒將，曾燕珠宮對玉巵。
一日看回花恨疾，三年生就葉嫌遲。
慇懃爲訪春消息，頼有羹梅探得知。
登塔
作者：陸佃
朝代：宋

題寫看前輩，躋攀接後塵。
日邊窺兩觀，雲下念雙親。
宮線徐添晝，林花頓減春。
夕陽猶獨立，萬慮入經綸。
登塔望太行
作者：陸佃
朝代：宋

浮圖千尺俯樓臺，天地晴無一點埃。
日薄馬初經具次，風輕船稍近蓬萊。
遷移曾費愚公力，分擘寧煩巨掌開。
東北若無丘壟礙，好同靈鷲却飛來。
程給事挽歌詞
作者：陸佃
朝代：宋

桃花墳塢土新乾，歎息高才又玉棺。
竟逐兩翁談笑盡，空留三老畫圖看。
異書會見傳吳市，妙斲何知失郢墁。
聞說錦囊佳句在，光芒猶伴夜珠寒。
答張朝奉二首·其一
作者：陸佃
朝代：宋

太公年甲伯夷清，早早休官樂盛明。
西子橫陳花一徑，北窗高臥稻千城。
喜聞客去如多病，老見春歸似薄情。
曾向先師得門戶，不知何日煉丹成。
答張朝奉二首·其二
作者：陸佃
朝代：宋

一番相見一番清，坐久精神轉更明。
詩裏欲投亡命社，酒邊甘在受降城。
此身到處堪乘興，萬事由來枉用情。
試問仙翁多少壽，定應三度見桃成。
答張朝奉四首·其一
作者：陸佃
朝代：宋

赤松居處近州衙，況復詩情是作家。
收得夕陽歸老境，破除春睡有新茶。
年華一任隨流水，世事多應似落花。
却笑宦游閒不得，塵埃昏盡幞頭紗。
答張朝奉四首·其三
作者：陸佃
朝代：宋

押了文書坐了衙，尋常行過祇如家。
苦無公事妨携酒，頼有詩情得試茶。
便到五更猶有月，算來一日可無花。
垂綸更作輕鷗伴，坐看寒汀學縐紗。
答張朝奉四首·其二
作者：陸佃
朝代：宋

誰將兩制比三衙，千騎猶如布素家。
何日龍巾容吐酒，而今紗帽自煎茶。
十年膠柱空調瑟，三月羹梅始見花。
醉裏不知身在此，夢魂猶傍御袍紗。
答張朝奉四首·其四
作者：陸佃
朝代：宋

門鎖尋常付守衙，穿湖曾不礙民家。
慣看妙舞資豪飲，生怕清歌送好茶。
山盍飛來圍著水，春休歸去带將花。
從教魏紫姚黄下，也合翬衣裏素紗。
答毅夫遺橘株之什三首·其一
作者：陸佃
朝代：宋

平生希慕范萊蕪，恥把耕耘一問奴。
碑較智愚能幾里，樹爭貧富沒多株。
報之瓊玖如投李，遺以珩璜恍弋鳬。
傳語小城休負固，元侯今後不言無。
答毅夫遺橘株之什三首·其三
作者：陸佃
朝代：宋

曾因書史翦繁蕪，更與花王置木奴。
藍舊出師青萬頃，竹新齊母綠千株。
睡餘枕簟屏開鳳，飲盡尊罍勺用鳬。
一種梧桐亦遭遇，翦封終愧內虛無。
答毅夫遺橘株之什三首·其二
作者：陸佃
朝代：宋

亭榭新修道不蕪，豐年焉用橘千奴。
請教青帝留三月，擬就嫦娥乞一株。
種玉水田飛白鷺，泳珠風檻對沈鳬。
便難圖畫猶爭看，定是京西一路無。
興龍節口號·其一
作者：陸佃
朝代：宋

祥雲好色近蓬萊，列辟稱觴廣殿開。
樂奏九成丹鳳降，香焚百和玉龍來。
三農臘雪方呈瑞，萬國春風已暗迴。
共祝聖君千萬壽，年年長奉白雲杯。
興龍節口號·其二
作者：陸佃
朝代：宋

興龍嘉節會簪纓，步武蹌蹌鷺集庭。
拜笏競從花外見，仙歌疑是夢中聽。
升平聖世真難遇，醉飽君恩敢獨醒。
同望闕庭稱萬壽，慶雲中見老人星。
蘇丞相挽歌詞二首·其一
作者：陸佃
朝代：宋

樂易雖難老，艱難亦備更。
高官誰不死，厚德是平生。
曾負阿衡鼎，仍調傅說羹。
須知夷險異，高臥看南行。
蘇丞相挽歌詞二首·其二
作者：陸佃
朝代：宋

世德層層外，年齡九九餘。
浪傳千歲字，真記五車書。
帳冷閒金鴨，泉深暗玉魚。
前時傅巖像，今得幾分如。
詠史
作者：陸佃
朝代：宋

珠履三千兩，金椎四十斤。
阿誰知狗盜，却解脫田文。
試院夜雨思秦叔仲至呈信道
作者：陸佃
朝代：宋

秋聲秋色總無聊，千里相思鬢欲凋。
獨遶曲廊花院閉，夜深燈火雨蕭蕭。
資善堂御筵奉詔送陳資政出守邢州
作者：陸佃
朝代：宋

共輔龍飛與五蛇，一時恩禮有誰加。
華堂玉椀更傳酒，便殿金瓶獨賜茶。
寶带光芒腰下印，繡衣形影幕中花。
平生自與韓公合，名德應歸太史誇。
贈別吳興太守中父學士
作者：陸佃
朝代：宋

蓬山仙子任天真，乞領南麾奏疏頻。
金鎖闕邊辭黼座，水晶宮裏約朱輪。
公庭事簡煩丞掾，齋閣詩多泣鬼神。
莫爲行春戀苕霅，鑾坡揮筆待詞臣。
贈慈覺大師
作者：陸佃
朝代：宋

講花天散墜，醉草客爭收。
明月來相識，孤雲學自由。
隙曛穿薄暮，簷溜滴高秋。
不鎖西窗夢，名山有舊遊。
贈李柔得道士
作者：陸佃
朝代：宋

傳得真人性，長安久卜居。
噀成西蜀雨，換得右軍書。
酒散顛狂極，香消寂寞餘。
更能盤礴畫，傳寫十分如。
贈王君儀
作者：陸佃
朝代：宋

嘗思孔子昔在世，門生弟子三千人。
大哉卷舒聖人道，弦歌講誦鄒魯濱。
立身非以利欲誘，至誠惟學義與仁。
雍容德藝愈磨厲，烜赫光輝彌日新。
追塵力行慕汲汲，忘疲善誘思循循。
外榮豈就卿相位，內樂惟知探道真。
所以萬世作師法，望之仰之如北辰。
吾嘗苦愛孟子語，淵源事業醇乎醇。
得君達欲善天下，陋巷窮惟周一身。
當時舉世謂迂闊，進退何妨吾屈伸。
紛紛流俗何足託，以道優游能自遵。
瞥然顧彼萬鍾祿，有如聚散空中雲。
乃知君子所爲學，志將憂道不憂貧。
君儀建德一儒士，篤學滄溟陶粹純。
年强有志闢邪說，氣壯力苦鋤荆榛。
放出森森梓杞材，秀枝爛漫敷青春。
讀書侵暮即然燭，爲文夜坐常達晨。
誰憫顔瓢啖藜藿，自憐范甑生埃塵。
每云外物未嘗恤，披卷動能經累旬。
有時揮筆瀉霖雨，但聞霹靂飛車輪。
雲開霧散却晴霽，清風淅淅無纖塵。
佳花美木競妍秀，高山遠岫皆嶙峋。
有時高談傾耳聽，又如天馬超崑崙。
回顧駑駘百千輩，疲筋竭力安可羣。
我嗟才識頑且鄙，書齋日得相依親。
勤勤顧子能如此，固宜使人長書紳。
贈真戒大師
作者：陸佃
朝代：宋

時訪城西長者家，欲將無定友烟霞。
百函貝葉聽揮麈，一炷爐香看點茶。
猿立砌臺偷落果，鳥穿簷柏獻新花。
舊曾題處煩師護，肯學常流旋碧紗。
蹇翁待制挽歌詞
作者：陸佃
朝代：宋

仕宦聲名四十年，歸心日夜望林泉。
文移竟負登山屐，牋記空隨過海船。
花塢夕陽今逝矣，錦江春色謾依然。
傳家況有珠璣在，會向人間月夜圓。
送俞括知貢州
作者：陸佃
朝代：宋

太守官清著破衫，祇應泉水誤名貪。
遙知雁足書難到，州在衡陽盡近南。
送張頡待制帥瀛州
作者：陸佃
朝代：宋

食貨方艱不忍籠，長才宜有濟時功。
閣當龍馬圖書後，錢入紅牙算子中。
音信定應隨朔雁，夢魂多擬託南風。
如何更講黄河策，定取橫流副兩宮。
送文太師再致政歸西都二首·其一
作者：陸佃
朝代：宋

太師天賦與人殊，除却汾陽盡不如。
萬乘有時前膝席，百官隨處避肩輿。
鉅公多出陶鎔後，重事仍歸議論餘。
聞說挂冠恩寵厚，恨無官職可教除。
送文太師再致政歸西都二首·其二
作者：陸佃
朝代：宋

乞身章疏竟難移，雙鎮辭來亦重違。
絕域共驚吾父在，別都今喜我公歸。
渭川士宦相先後，遼海人民半是非。
誰念昔曾陪祖帳，同時賓客坐中稀。
送李劭縣令
作者：陸佃
朝代：宋

長官衫色暗，玉雪久甘貧。
爲問江西月，如君有幾人。
送楊損赴黄陂主簿
作者：陸佃
朝代：宋

詩酒相從祇歲餘，雲樓鳳閣在空虛。
驪龍光燄隨尊俎，鸞鳳精神入簿書。
內翰風流知有後，狀元門閥是當初。
恨無一物堪持贈，梅未全開柳尚疏。
送王柄教授
作者：陸佃
朝代：宋

場屋論才昔議魁，教庠官冷尚低徊。
靈龜縮甲專藏六，老雉斜冠怯應媒。
半醉珠璣隨咳唾，一方桃李待栽培。
塞垣錯莫風沙晚，南北相望首重回。
送能協
作者：陸佃
朝代：宋

禹門千尺晚登龍，稽古從來緩見功。
清節藴珠函柱白，高文浮蜃吐樓紅。
落花正值行時盡，圓月還成別後同。
寄字好憑魚上下，汴渠流水洛新通。
送致政邢定國通判
作者：陸佃
朝代：宋

七十平頭便拂衣，舞雩風月有光輝。
尋常薄飯猶能足，多少高官未肯歸。
鷗鳥等閒還自樂，杜鵑容易重相違。
想知遼鶴歸來早，城郭人民未盡非。
送虞太熙學士知太平州
作者：陸佃
朝代：宋

黄塵初出國門東，楊柳青青畫隼紅。
占得度關雲色異，想知登望月明同。
曾傳嚼蠟風情外，更悟烹鮮政事中。
聞說太平迎候遠，安排騎竹有兒童。
送許遵少卿知潤州
作者：陸佃
朝代：宋

丹陽太守舊名卿，騎竹兒童夾道迎。
醉尹笙歌甘酒病，謫仙風月苦詩情。
江湖天氣農桑早，水竹人家枕簟清。
白首愛君心未已，夢魂猶遶鳳凰城。
送諸張
作者：陸佃
朝代：宋

就學經年客會稽，父兄應久怪歸遲。
故知子學優來日，想得人看勝舊時。
食蔗已甘佳境近，爲山纔止素功虧。
少年況有修身志，莫爲區區應舉移。
送陳初道錄
作者：陸佃
朝代：宋

巉巖瘦骨欲成金，雲鎖三茅洞府深。
莫遣桃花流水出，等閒應被客相尋。
鍾評事挽歌詞
作者：陸佃
朝代：宋

銀餠當年遇，金鉤幾代收。
一經知教子，千橘等封侯。
瘴雨松門夕，悲風桂嶺秋。
江深人不見，依舊水東流。
門下王相公南郊謝雪子敏甫學士監禮楊傑有詩次其韵
作者：陸佃
朝代：宋

雪擁平田萬頃寬，一郊和氣屬天官。
撒鹽久欲資調鼎，成璧初疑捧上壇。
雀带玉飛金屋煖，龍和珠睡錦窗寒。
他年祠罷親陪燕，應得屏風隔坐觀。
閒居示王君儀
作者：陸佃
朝代：宋

五色文章爛錦開，謾勞天女翦刀裁。
黄鶑窺水亭亭立，白鳥投空遠遠來。
清晝光陰輸靜客，碧雲岐路屬多才。
羨君直入文滄海，探盡驪珠始肯迴。
陳夫人挽歌詞
作者：陸佃
朝代：宋

鄰與鄒人卜，門歸太史評。
忽隨雙佩失，不見一珠成。
夢入清都杳，船維彼岸輕。
空餘江上月，依舊度窗明。
韓康公挽歌詞三首·其一
作者：陸佃
朝代：宋

熙寧初見築隄沙，曾與千官聽白麻。
常棣行中排宰相，梧桐名上識韓家。
平生事業留青史，一夜塵埃暗碧紗。
聞說手栽桃李在，春來應有萬株花。
韓康公挽歌詞三首·其三
作者：陸佃
朝代：宋

龍虎常瞻牓上名，識公初向鳳凰城。
三千賓客知毛遂，五百人家待晏嬰。
擬看玉書容拔宅，安知金鼎誤垂成。
後園履迹今蕪沒，惟有清風伴月明。
韓康公挽歌詞三首·其二
作者：陸佃
朝代：宋

三台光耀紫微中，康國仍兼萬戶封。
有子晨昏長侍膳，誰家兄弟盡登庸。
非關庚日曾占鵩，自是辰年併值龍。
他日凌烟求繪匠，願憑丹筆爲形容。
題周中散至樂堂
作者：陸佃
朝代：宋

一瓢到底勝珠玉，萬籟由來當管弦。
盡日海鷗陪燕坐，有時溪柳伴閒眠。
不知萱草憂何事，今見蟠桃定幾年。
回首真人足官府，劉安何苦要升天。
題李門下江行初雪圖二首·其一
作者：陸佃
朝代：宋

漁翁披得一漁蓑，物色雖幽奈冷何。
長怪高宗問霖雨，元來黔首要中和。
題李門下江行初雪圖二首·其二
作者：陸佃
朝代：宋

須知元化仗丹青，移得滄江在畫屏。
看取乾坤一般色，可憐長短謾相形。
題海岳樓贈米元章
作者：陸佃
朝代：宋

千級仙梯第一層，闌干常爲水雲凭。
起爲霖雨從膚寸，活得魚龍用斗升。
鵬有程途知可到，鼇非番次信難勝。
即今姓米仙人住，雲母中間一片冰。
題王允中至樂堂
作者：陸佃
朝代：宋

顔巷雖貧樂有餘，簞瓢終不換金珠。
長安大第連雲起，還有君家此樂無。
題適南亭呈程給事二首·其一
作者：陸佃
朝代：宋

子真仙去學喬松，華宇經營得我公。
海近蓬瀛全彷彿，山經樓閣半虛空。
一千里地簷前月，九萬程天座上風。
從此鑑中登望好，却應渾勝水晶宮。
題適南亭呈程給事二首·其二
作者：陸佃
朝代：宋

參陪初見翦蒿萊，頃刻疏紅戶牖開。
賀老湖光浮枕簟，梅家山色染樓臺。
翠微已借雲根築，青瑣仍供月影來。
聞說紫泥追詔近，使星躔次傍三台。
馮朝奉挽歌詞
作者：陸佃
朝代：宋

仕宦惟遭遇，神仙信杳冥。
老年多感慨，同牓半凋零。
附葬銘旌暗，平生信史青。
須知玉川子，傳後有添丁。
魏國太夫人陳氏挽歌詞
作者：陸佃
朝代：宋

漏逐晨鐘盡，舟隨暮壑移。
文歸大家傳，行在小星詩。
珠珮臨江失，金丹渡海遲。
侍郎頭已白，兒慕不勝悲。
魏國太夫人陳氏挽歌詞
作者：陸佃
朝代：宋

門戶同歸太史評，傳芳消息在瑶瓊。
鳳銜誥詔從夫貴，龍負圖書識父清。
金鴨火銷香自遠，玉匳珠在月空明。
也知欲向華胥問，炊盡黄粱夢不成。
句·其一
作者：陸傅
朝代：宋

枕上吹虀醒宿酒，窗間秉燭拾殘棋。
句·其二
作者：陸傅
朝代：宋

寧知小兒輩，竟壞好家居。
夜遊宮
作者：陸凝之
朝代：宋

東風捏就腰兒細。系滴粉裙兒不起。從來只慣掌中看，怎忍在、燭花影裡。酒紅應是鉛華褪。暗蹙損、眉峰雙翠。夜深點緉繡鞋兒，靠那個、屏風立地。
雨中花·夜行船
作者：陸凝之
朝代：宋

三百年間，青史幾多人物，俱委埃塵。獨先生斯世，煉氣成神。將我一支丹桂，換他千載青春。岳陽樓上，紗巾羽扇，誰識天人。千山短褐，掬水擎花，為君增祝靈椿。遙想望、吹笙坐殿，奏舞鸞裀。鳳馭雲帲不散，碧桃紫李長新。願分餘瀝，九霞光裡，相繼朝真。
皇后閣春帖子
作者：陸升之
朝代：宋

內仗朝初退，朝曦滿翠屏。
硯池渾不凍，端爲寫蘭亭。
游洞霄
作者：陸卿
朝代：宋

名山長表冠東南，一柱屹然天與參。
玉府從來通六六，金扃寧竟鎖三三。
千巖深處標馴虎，萬乘當時幸秣驂。
撫掌酌泉觀舞翠，清忠□詠□高談。
八聲甘州
作者：陸叡
朝代：宋

問纏腰跨鶴，事如何，人生最風流。怕江邊潮汐，世間歧路，只是離愁。白馬青衫往事，贏得鬢先秋。目送紅橋晚，幾番行舟。蘭珮空餘依黯，便南風吹水，人也難留。但從今別後，我亦似浮漚。敬亭上、半床琴月，記彈將、寒影落南州。秋聲裡，塞鴻來後，為而登樓。
甘州·八聲甘州
作者：陸叡
朝代：宋

滿清平世界慶秋成，看看鬥三錢。論從來活國，論功第一，無過豐年。辦得閒民一飽，餘事笑談間。若問平戎策，微妙難傳。玉帝要留公住，把西湖一曲，分入林園。有茶爐丹灶，更有釣魚船。覺秋風、未曾吹著，但砌蘭、長倚北堂萱。千千歲，上天將相，平地神仙。
冷泉亭看放水
作者：陸垕
朝代：宋

泉聲飛出閘，委折綠陰間。
此地原無暑，多時不入山。
草欹疑石墜，水定見魚還。
難得同龜鶴，游吟半日閑。
和奚宰春風樓即事
作者：陸埈
朝代：宋

恍然楹桷架虛空，意象經營九仞功。
三載笑談杯酒裏，一時人物畫圖中。
金蘭託契從今始，玉燭迎和與衆同。
却笑楚臺雕篆客，强生分別詫雄風。
送奚宰二首·其一
作者：陸埈
朝代：宋

茂宰慈祥意，三年只似初。
折腰寧而米，掣肘固難書。
機靜波浮鳥，刑疏網漏魚。
終然清議在，褒字到公車。
送奚宰二首·其二
作者：陸埈
朝代：宋

失學兒俱懶，師資點化開。
砭針瘳痼疾，膏馥起枯荄。
授□方知緒，從游奈溯洄。
武城門下士，應許厠澹臺。
醜梨
作者：陸埈
朝代：宋

灰貌凝清古，霜津溢澹甜。
面嫌湯後白，心慰邑中黔。
美實種寒谷，珍嘗近御匳。
彼姝徒冠玉，爭得似無鹽。
天台道中
作者：陸壑
朝代：宋

蕭颯西風吹帽紗，征途近晚欲停車。
峯回路轉六七里，犬吠雞鳴三四家。
采藥人歸聞朮氣，尋仙路遠夢桃花。
買來山釀全如水，亦解昏昏到日斜。
朱槿花
作者：陸壑
朝代：宋

壁槿扶疎當縛籬，山深不用掩山扉。
客來踏破松梢月，鶴向主人頭上飛。
楊柳
作者：陸壑
朝代：宋

破篋猶存舊賜香，輕將魂夢別昭陽。
只知鏡裏春難駐，誰道人間夜更長。
父母家貧容不得，君王恩重死難忘。
東風二月垂楊柳，猶解飛花入禁牆。
黄陵廟
作者：陸士規
朝代：宋

東風吹草綠離離，路入黄陵古廟西。
帝子不知春又去，亂山無主鷓鴣啼。
梅花
作者：陸夢發
朝代：宋

城中忙失探梅期，初見僧窗一兩枝。
猶喜相逢那恨晚，故應更好半開時。
今冬不雪何關事，值伴孤芳却欠伊。
月落山空正幽獨，慰存無酒且新詩。
見梅雜興
作者：陸夢發
朝代：宋

人間誰是識梅真，棄實求花後世心。
何似只如三代日，分甘投老萬山深。
寄來陸凱渾多事，說到林逋亦費吟。
耿耿知音唯月在，無言相看古猶今。
別友人
作者：陸字
朝代：宋

園花今爛漫，一一手親栽。
惟有新離恨，東風吹不開。
題方仙翁點易圖
作者：陸宗亮
朝代：宋

雲鎖瑶扉童未起，樹摇凉露鶴初還。
曲肱道士清溪水，心在羲皇未畫前。
句·其一
作者：陸宰
朝代：宋

奴愛才如蕭穎士，婢知詩鄭康成。
句·其二
作者：陸宰
朝代：宋

歲月悠悠悲往事，川原冉冉夢重遊。
留別東陽
作者：陸宰
朝代：宋

前身疑是此山僧，猿鶴相逢亦有情。
珍重嶺頭風與月，百年常記老夫名。
留題山谷寺
作者：陸宰
朝代：宋

芙蓉已入雙林寂，山谷今傳佛祖衣。
千里客來何所遇，夜堂人靜雨霏霏。
句
作者：陸彥遠
朝代：宋

雖貧未肯氣如霄。
盈川渡
作者：陸律
朝代：宋

青草湖頭合，舟行向晚天。
疏燈孤枕宿，細雨片帆懸。
雁下平沙荻，猿啼獨樹烟。
風塵隨去住，鄉思倍淒然。
盈川舊縣
作者：陸律
朝代：宋

茲地舟行數，懷人思惘然。
盈川經此日，流水自唐年。
廢邑叢春草，荒山入暮烟。
昔賢不可作，開笥讀遺編。
題資福院平綠軒
作者：陸德輿
朝代：宋

带市人煙遠，連村野色幽。
山從天際出，水向檻前流。
茅屋無端礙，松醪有意留。
因懷陵谷感，無語對歸鷗。
句
作者：陸惟忠
朝代：宋

投醪谷董羹鍋內，掘窖盤遊飯碗中。
題壁
作者：陸放翁妾
朝代：宋

玉階蟋蟀閙清夜，金井梧桐辭故枝。
一枕凄凉眠不得，呼燈起作感秋時。
洪氏浴室院
作者：陸楠
朝代：宋

我聞色相本來空，人鏡須知在箇中。
已把太虛爲丈室，却將明月照心宮。
浮雲翳掃三更後，素彩光流萬里同。
休詫此堂能坐進，藩籬打破意無窮。
題妙庭觀
作者：陸楠
朝代：宋

聞說瑶池事渺然，那知此地有飛仙。
玉皇妙曲人何在，金鼎靈丹世莫傳。
漫寫風姿□俗眼，空餘窟室奉爐烟。
何時了却公家事，一洗塵襟訪洞天。
古意
作者：陸正
朝代：宋

結褵事君子，誓作形與影。
人事多乖戾，彼此睽燕郢。
尺書沉素鱗，啼鵑催逝景。
妾命詎終薄，君心那得冷。
開簾花撲面，淚落紛如綆。
生查子
作者：陸游妾某氏
朝代：宋

只知愁上眉，不識愁來路。窗外有芭蕉，陣陣黃昏雨。逗曉理殘妝，整頓教愁去。不合畫春山，依舊留連住。
江城子
作者：陸漢廣
朝代：宋

綠鶯庭院燕鶯啼。繡簾垂。瑞煙霏。一片笙簫，聲過彩雲低。疑是蕊宮仙子降，翻玉袖，舞瑤姬。冰姿玉質自清奇。看孫枝。列班衣。畫鼓新歌，喜映兩疏眉。袖裡蟠桃花露溼，應不惜，醉金卮。
題大慈寺
作者：陸煥
朝代：宋

天下紛紛吹戰塵，我來佛隴悟修身。
依然猿鶴如相識，知是山中幾世人。
書壁
作者：陸珪
朝代：宋

昔年曾住海三山，日月宮中數往還。
無事引他天女笑，謫來爲吏向人間。
句
作者：陸秀夫
朝代：宋

曾聞海上鐵斗膽，猶見雲中金甲神。
鶴林寺
作者：陸秀夫
朝代：宋

歲月未可盡，朝昏屢不眠。
窗前多古木，牀上半殘編。
放犢飲溪水，助僧耕種田。
寺門久斷掃，分食愧農賢。
句
作者：陸節
朝代：宋

翠琰苔封韓令句，古祠巫降伏波靈。
湟川
作者：陸節
朝代：宋

從來瑰異産天涯，土物人風分外嘉。
願寫湟川川上景，與君傳入鳳池誇。
丁中允宰剡
作者：陸經
朝代：宋

塵土官曹幾處閒，今君得邑好開顔。
落帆直向剡谿口，入境先登天姥山。
魚鳥半和風俗處，雲霞多雜簿書閒。
雪晴須去尋安道，不作經宵興盡還。
冬夕小齋聯句寄梅聖俞
作者：陸經
朝代：宋

寒窗明夜月，散帙耿燈火。
破硯裂冰澌，敗席薦霜笴。
廢書浩長吟，想子實勞我。
清篇追曹劉，苦語侔島可。
酣飲每頹山，談笑工炙輠。
駕言當有期，歲晚何未果。
幽夢辭如雲，別愁牢若鎖。
雪水漸漣漪，春枝將婀娜。
客心莫遲留，苑葩即紛墮。
何當迎笈前，相逢嘲飯顆。
化成巖
作者：陸經
朝代：宋

交臂尋幽歲已殘，瘦藤枯石重躋攀。
忽逢晴洞龍開室，冷瞰寒溪玉繞山。
猿鳥窺人知舊識，藤蘿引逕入無間。
遊車自向紅塵去，日暮老僧催閉關。
句·其一
作者：陸經
朝代：宋

寄語瀛洲未歸客，醉翁今已作仙翁。
句·其二
作者：陸經
朝代：宋

薄有田園歸去好，苦無官況莫來休。
晚泛秀水
作者：陸經
朝代：宋

落日進扁舟，沿迴碧玉流。
未能追白鳥，貪共數游鯈。
翠壁玲瓏倒，青天表裏浮。
誰湔世間熱，灑出洞庭秋。
雷潭
作者：陸經
朝代：宋

山郭五里餘，氣象忽異色。
蛟龍嘗此蟠，潭水至今黑。
變化驗莫窮，白晝起霹靂。
山形抱江來，怪石莫傾側。
有寺出其間，戶牖立丹壁。
微雲垂鑑中，彩色畫不得。
小閣纔數弓，吐納半江碧。
日光涵遊鱼，到底如不隔。
老竹風蕭蕭，長根擘青石。
送聲寄哀絃，往往動魂魄。
載酒同遨遊，逢奇得搜索。
形體相與忘，山林信吾適。
乃知人世間，捨上固怵迫。
震山巖
作者：陸經
朝代：宋

稍變春羅色，還追雲壑遊。
俯探青玉窟，傍挹翠綃流。
九夏日車冷，四時龍氣浮。
隠淪今不見，釣叟浪垂鈎。
遊勝法寺兼簡深公
作者：陸綰
朝代：宋

道旁有古寺，巋然聳梅林。
邇來衣褐徒，包禍歲月深。
埋伏狡兔穴，嘯聚惡木陰。
安得智慧劍，力斬奸邪心。
吾師曹溪流，所在人依欽。
郡邑兩交疏，來發雲雷音。
初如碎瓦礫，乃見真球琳。
瞽者破其瞽，瘖者破其瘖。
有若鸞鳳巢，無復鴟鴞禽。
嗟予困吏役，海岸宜投簪。
扁舟扣禪戶，清風滿衣襟。
高論松桂間，爲師揮玉琴。
遊虎潭
作者：陸若濟
朝代：宋

崖懸怯吾顧，潭空沁我心。
匪斯涉遊趣，敬慎識官箴。
嘉禾八詠·五柳橋
作者：陸蒙老
朝代：宋

五柳先生倦折腰，孤眠千載仰風標。
青衫令尹頭如雪，不厭朝昏過此橋。
嘉禾八詠·宣公橋
作者：陸蒙老
朝代：宋

當時倉卒倚鴻籌，清白堪封萬戶侯。
陵谷已非家世遠，畫橋依舊水東流。
嘉禾八詠·披雲閣
作者：陸蒙老
朝代：宋

城角巍欄見海涯，春風簾幕暖飄花。
雲煙斷處滄波闊，一簇樓臺十萬家。
嘉禾八詠·會景亭
作者：陸蒙老
朝代：宋

清入欄干酒易醒，春風楊柳幾沙汀。
平沙抵得瀟湘闊，祇欠螺峰數點青。
嘉禾八詠·月波樓
作者：陸蒙老
朝代：宋

月疑宮闕下銀潢，碧轉欄干萬頃光。
我是水晶宮裏客，倚樓猶自羨滄浪。
嘉禾八詠·羞墓
作者：陸蒙老
朝代：宋

玉顔羞見錦衣侯，草木煙封雨鎖愁。
不似田文門下客，一貧一富不知羞。
嘉禾八詠·蘇小小墓
作者：陸蒙老
朝代：宋

瑤臺歸去鶴空還，一曲霓裳落世間。
秋雨幾番黄葉落，朝雲應欠到香山。
嘉禾八詠·金魚池
作者：陸蒙老
朝代：宋

池上春風動白蘋，池邊清淺見金鱗。
新波已縱遊魚樂，調笑江頭結網人。
詠蟬
作者：陸蒙老
朝代：宋

綠蔭深處汝行藏，風露從來是稻粱。
莫倚高枝縱繁響，也宜回首顧螳螂。
赴官晉陵別端禪師
作者：陸蒙老
朝代：宋

枕上浮生過半百，短髪毿毿霜樣白。
西溪溪上舊家山，歲歲故鄉歸似客。
船頭漸近古松門，云是吳均讀書宅。
煙雲半嶺見層樓，崢嶸鼇頂蓬宮窄。
有人掛衲歸盤陀，稜稜瘦骨真維摩。
幾年面壁舌不動，忽然拍手演漁歌。
秋來滿船載明月，直鈎不釣閑黿鼉。
一雨笠，一煙簑，五湖深處任風波。
黄梅渡口水流急，救護心誰如老婆。
句
作者：陸藻
朝代：宋

軒前山色依然綠，軒下泉聲潄玉寒。
贈泉州謝事五老
作者：陸藻
朝代：宋

五老三百九十七，俱生仁祖承平時。
名齊廬阜久傳世，身異商山深採芝。
感皇恩
作者：陸蘊
朝代：宋

殘角兩三聲，催登古道。遠水長山又重到。水聲山色，看盡輪蹄昏曉。風頭日腳下，人空老。匹馬舊時，西征談笑。綠鬢朱顏正年少。旗亭斗酒，任是十千傾倒。面今酒興減，詩情少。
興安乳洞
作者：陸詵
朝代：宋

深沈三洞啟真都，萬乳千葩狀絕殊。
馳驛方朝金闕去，滌塵來飲碧琳腴。
賀新涼·賀新郎
作者：陸象澤
朝代：宋

笛喚春風起。向湖邊、臘前折柳，問君何意。孤負梅花立晴晝，一舸淒涼雪底。但小閣、琴棋而已。佳客清明留不住，為匡廬、只在家窗裡。湓浦去，兩程耳。草堂舊日談經地。更從容、南山北水，庾樓重倚。萬卷心胸幾千古，仰首駸駸紫氣。正江上、風寒如此。且趁霜天鱸魚好，把貂裘、換酒長安市。明夜去，月千里。
題廳壁
作者：陸起
朝代：宋

驅雞政府本來無，剛被人呼邑大夫。
及至五更侵早起，算來却是被雞驅。
巾山廣軒
作者：陸長倩
朝代：宋

凌虛雲磴陟崔嵬，軒檻仍從絕頂開。
邑屋萬家迷向背，江流三面自縈迴。
金山每恨波濤阻，星石曾登培塿來。
爲是會稽東部郡，不教更號小蓬萊。
遊碧照庵·其一
作者：陸長倩
朝代：宋

松蓋松幢引步高，躋攀終日自忘勞。
寒泉澄澈新鎔鏡，華棟崢嶸下冠鼇。
軒到嫩嵐濃欲滴，庵依疊嶂勢偏豪。
雙旌暮迫城闉去，止觀回應羨毳袍。
遊碧照庵·其二
作者：陸長倩
朝代：宋

平旦前騶出郡闉，松堤石磴自無塵。
寒雲明滅天開幙，霜草青紅地展茵。
靈剎迥非勞世境，凈庵常屬悟空人。
更憐萬竹千杉色，不問嚴冬與早春。
夢宗氏子來兄舍寄生九月初七果生姪子
作者：陽伯高
朝代：宋

昔年曾夢宗家郎，受生所自言其詳。
髼鬆有髮重覆頂，夢裏恍然如在旁。
大人占之兆惟吉，惟熊惟羆男之祥。
今朝誕慶果如夢，始生三日逢重陽。
啼聲已覺是英物，一門四子誠生光。
小魚嬉戲已成隊，雛雁飛騰終作行。
曉來搔首搜句喜，奮筆倉惶書弄麞。
端由乃祖積德厚，詩禮有傳應異常。
新醅喜醱蒲萄綠，開樽共對籬花黄。
撳髯一笑共引滿，拜賀箕裘宗派長。
大觀二年戊子三月二十九日請假祀墳和族人升之韵
作者：陽孝本
朝代：宋

連日陰雲拂曉開，歡聲九族一時來。
江山奇秀渾如畫，鼓樂喧闐却似雷。
三爵香醪澆故壠，滿天春色絕纖埃。
自從菲德叨榮甚，八行初從帝里來。
步韵奉酬林郡守二首·其一
作者：陽孝本
朝代：宋

六槐何日起商巖，未許蟠龍卧碧潭。
天下蒼生還有待，郡中善政却無慚。
錦囊珠玉成咳唾，綺席風雲出笑談。
千載通天蒙品藻，恐教虛譽滿江南。
步韵奉酬林郡守二首·其二
作者：陽孝本
朝代：宋

家世中條舊素貧，塵編堆積漫繽紛。
未甘末俗成虛老，却笑勞生漫逐群。
爲愛嚴陵灘上月，還思巢父嶺頭雲。
閭閻莫怪衡門陋，旌節曾來有使君。
仲子枋試晬取墨
作者：陽景春
朝代：宋

俚俗兒周晬，羅陳試子材。
怡愉觀物色，揀擇取烟煤。
志在文章富，毫揮錦繡開。
弟兄心筆硯，予豈怨貧哉。
句·其一
作者：陽景春
朝代：宋

詩書有味嚼逾美，編簡無花開自香。
句·其二
作者：陽景春
朝代：宋

五十三年墮鬢魂，一朝埋玉骨方溫。
和伯高弟夢宗氏子寄生舍下
作者：陽景春
朝代：宋

黑貂敝色嗟蘇郎，苦茶兩餠話難詳。
老嫗糟糠未鼎肉，漫勞戲綵啼其傍。
造物寄意知何許，慈竹生舍貽吉祥。
晚年慰見萬事足，無乃宗子爲小陽。
當時顧後悲不孝，今日兒女還成行。
難弟二珠奇男子，已角既鹿未角麞。
先人有後欲昌熾，繹思爲善寧無常。
菊開佳色采盈手，酒浮蟻綠仍鵝黄。
喜有詩書起門戶，佳興吹入秋風長。
丁家洲
作者：陽枋
朝代：宋

水雲留住覺無計，杞菊催歸知有涯。
百丈黄昏牽月色，長洲灣處宿丁家。
三和知宗喜雨·其一
作者：陽枋
朝代：宋

藴隆尤更覺天穹，誰道滂沱正伏中。
風捲海潮雷助勢，夜占星畢月移宮。
黄雲轇轕村村喜，碧玉淙琤處處通。
前日勤民均此念，尊前一笑大家同。
三和知宗喜雨·其二
作者：陽枋
朝代：宋

江海人推百谷王，可無膏澤惠炎方。
五龍行水蘇將槁，萬頃秧田喜寖昌。
不用飲冰祛內熱，急須沽酒做新凉。
却愁好雨催詩句，愧乏良材取次裝。
下沱張西叔牡丹號奇品以詩寄花因用韻謝·其一
作者：陽枋
朝代：宋

天香吹落五雲來，滿眼浮花只浪開。
國色不關朝得酒，粧臺漫飲紫金盃。
下沱張西叔牡丹號奇品以詩寄花因用韻謝·其二
作者：陽枋
朝代：宋

主人骨相花難比，折贈雙花副麗辭。
爲報此花香第一，何須鉛粉巧粧褫。
丙寅八月旦晨興尚早坐而假寐夢與客誦詩云藜羹藿啜蔬園芳黄花晚節凌秋霜因增成十韻寄壬兒
作者：陽枋
朝代：宋

僂指寅年已半强，煩歊能幾還凄凉。
風葉有聲宵鳴廊，試擁衾紬眠藤床。
曉鉦錚錚樓點長，清夢了了哦詩章。
藜羹藿啜蔬園芳，黄花晚節凌秋霜。
起挑木火然心香，晴雲收雨烟黄江。
丙辰病起示兒
作者：陽枋
朝代：宋

採薪背夏見書雲，世我相遺思轉清。
識箇凝陰消又長，喜些真火熄還生。
百年好夢黄粱短，一片閒心白鶴輕。
獨擁寒衾長不寐，聽吹梅角動江城。
中秋微月和彭水趙文卿韻
作者：陽枋
朝代：宋

剩雨頑雲乍解圍，清光此夜擬依稀。
天工不許厭厭飲，月姊終慳皎皎輝。
離合隨緣都是樂，陰晴任理兩忘機。
謝君好語無貂續，題拙慙隨趙璧歸。
中秋黄池舟中獨酌五首·其一
作者：陽枋
朝代：宋

秋深客棹倚吳頭，喜見江鄉素月浮。
水墨畫成洲渚遠，神仙宅盡水雲幽。
心閒最與趣相會，句拙常憐景莫收。
多少樓臺羅綺席，未知真是賞中秋。
中秋黄池舟中獨酌五首·其三
作者：陽枋
朝代：宋

賞月東西兩地遥，一輪千里共今宵。
心中至樂成真得，分外閒愁不復摇。
江寺饒吾觀白水，郡亭喜弟看洪潮。
世間歡賞由人爾，天地何曾有寂寥。
中秋黄池舟中獨酌五首·其二
作者：陽枋
朝代：宋

畫橋楊柳繫船兒，蟾魄飛來光滿溪。
有水連雲疑地闊，無山礙月覺天低。
魚堪寄信應時見，鴈欲橫霜猶未齊。
白酒堪沽雞中割，呼樽獨酌畫橋西。
中秋黄池舟中獨酌五首·其五
作者：陽枋
朝代：宋

一年十二月華圓，何事今宵到處看。
春夏暖時無底白，雪霜凝處不勝寒。
酒腸緩放金罇倒，詩興何妨玉漏殘。
莫學時人貪酩酊，清光未澈已闌單。
中秋黄池舟中獨酌五首·其四
作者：陽枋
朝代：宋

居家賞月天常雨，遠客逢秋月倍明。
世事美時難兩得，化工好處少雙成。
詩如遇興須重賦，酒若逢辰且再傾。
不是衰遲廢拘檢，良心隨寓自忘情。
久留黄池待弟姪不至九日獨酌
作者：陽枋
朝代：宋

將道花黄醉彭澤，又還茱紫酌平湖。
詩因得意時時賦，酒爲無賓淺淺沽。
藍色已殘千岸柳，霜花催滿萬汀蘆。
閒行閒坐雲和水，不識天工怪我無。
乙丑除夕衍少陵韻成七言寄示任兒於珍南
作者：陽枋
朝代：宋

邊隅守歲莫思家，有酒盈樽即頌花。
愛爾和鳴同野鶴，起予返哺學林鴉。
生香不斷爐烟裊，絳蠟長明跋暈斜。
時序推遷休問當，何思何慮樂無涯。
井口鎮石牛詩
作者：陽枋
朝代：宋

巨石如牛泝綠漪，象名爲物本無知。
休言神禹忘疏鑿，付與馮夷日箠笞。
再和知宗喜雨
作者：陽枋
朝代：宋

旱魃爲災百念關，瓢中一滴奈天慳。
講求碧玉仙科秘，叱起蒼龍洞府間。
神賜甘霖三日往，人欣和氣一朝還。
憑公大手爲民賀，五色牋中蜀錦斑。
再和陳提舉喜雨·其一
作者：陽枋
朝代：宋

了無和氣格清穹，天意難回執熱中。
驟雨起從南海廟，雄風到自楚王宮。
却愁水府丹瓢注，解使銀河赤岸通。
急趁好晴催刈穀，坻京相慶萬家同。
再和陳提舉喜雨·其二
作者：陽枋
朝代：宋

十萬農租要納王，望霓雖切雨何方。
桑林敬體皇心禱，雲漢終歌國祚昌。
坐使里閭消歎息，幻成境界得清凉。
欲知千里人情共，盈袖新詩已可裝。
別宇文丈
作者：陽枋
朝代：宋

滿耳聲稱驀浣沙，萍根雲葉際天涯。
襟扃噴撲芝蘭氣，韻味清修詩禮家。
賸把香編消歲月，點無浮葉靚春華。
西歸人問簪朋得，將作東南第一誇。
別王叔儼
作者：陽枋
朝代：宋

會得箇中無兩重，笑棚傀儡虛拈弄。
水雲佳處看回來，少聽癡人多說夢。
別黔中趙尉
作者：陽枋
朝代：宋

好風吹雪點征衣，認得東君巧轉機。
北渚燕鴻從背立，前灘鸂鶒喜雙飛。
梅中有味不妨隠，蓮本無心何待依。
到處江山生意滿，呼尊判倒是和非。
包家園
作者：陽枋
朝代：宋

衆綠爭齊敷夏蔭，老紅猶自駐春粧。
閒紅浪綠俱休問，爭似巖松一色蒼。
北高峰
作者：陽枋
朝代：宋

上到北高峰，京城一方冊。
天邊極雙眸，雲闊海門白。
古木
作者：陽枋
朝代：宋

古木撐空萬丈青，鋪排峽險與江深。
濃嵐欲滴春烟暝，畫出騷人一片心。
句·其一
作者：陽枋
朝代：宋

五載彈冠尚覺忙。
句·其七
作者：陽枋
朝代：宋

白雲無心閒渡水，清風何意自開花。
句·其三
作者：陽枋
朝代：宋

豈但流王澤，應須沃朕心。
句·其二
作者：陽枋
朝代：宋

文章不數向歆輩，姓字須教班馬香。
句·其五
作者：陽枋
朝代：宋

飽諳風月歸，庶幾無虛還。
句·其六
作者：陽枋
朝代：宋

可奈紅塵飛白羽，不容黄叟卧青山。
句·其四
作者：陽枋
朝代：宋

霹靂一聲風卷去，誰家水館夕陽天。
同存子姪造蓮蕩舟中作
作者：陽枋
朝代：宋

此行爲愛蕩中蓮，萬里清風駕客船。
兩壁青山看不盡，舉頭天際有飛鳶。
和全母弟題㬊重三丈居
作者：陽枋
朝代：宋

眼前皆易未嘗東，祇恐援弓逐過鴻。
認得羲皇心上畫，簞瓢何必問顔空。
和全父弟九華峰
作者：陽枋
朝代：宋

舟子偏驚拍岸風，不論蜀艇與南𦨰。
片帆催落梅根渚，天際池山出九峰。
和全父弟巫山峰韻
作者：陽枋
朝代：宋

巫峰十二最高頭，嵐色烟光翠欲流。
舉首半空不可到，依稀絳闕與瓊樓。
和全父弟立秋喜雨
作者：陽枋
朝代：宋

造化仁民意，瀟瀟夜雨聲。
焦原欣得潤，枯黍喜更生。
染出林陰密，濯餘天氣清。
秋河從此挽，盡洗北來兵。
和前人韻賦昌溪洞口
作者：陽枋
朝代：宋

洞口天容黯，靈宮暫潔齋。
中宵輕霢霂，向晚捲雲霾。
巖削蒼璆璧，峰攢碧玉釵。
水花紛迸峽，石乳溜垂崖。
噴浪遲歸舫，穿濤急去𥱼。
布飛千丈直，屏立半空排。
木任巖藤束，花從澗草埋。
高猿枝裊裊，幽鳥韻喈喈。
亭午烟光冷，深春風色飁。
便疑塵世隔，直與洞仙偕。
意得詩偏好，情閒樂可涯。
寄言軒冕客，名利莫裝懷。
和夔州李約齋燈宵
作者：陽枋
朝代：宋

蠶叢今歲看燈宵，可人只有峽中州。
白帝綸巾隠敵國，勝勢蜀尾連吳頭。
竹枝歌舞喧城市，春聲泛鷗臈浮蟻。
府主山村耕稼心，挈客銜盃聊爾爾。
咿啞蠻唱雜𪔳鼕，老者前導幼者從。
不貪嬉惰樂遊冶，只記時序還桑農。
村村蓑笠兒童隊，桑上鷄聲花底吠。
春歸野燒雪初融，日上高峰寒早退。
生意著人人莫知，但見綠草生清淒。
雪戍坐斂荆江北，月華靜照峨眉西。
此意洪濛不可道，張皇恐被春風惱。
酒澆象澦石無言，春不生榮冬不槁。
穿花燕曲弄繁絃，來尋故壘畫堂前。
呢喃似與遊人語，今宵行樂寧徒然。
得賢千里只須一，大公方寸無他術。
厚地不填無底谷，萬流豈漲滄溟溢。
我談此語費形容，有似樵聲箇箇同。
野蠶作繭自纏縛，拈弄輕絲大巧中。
君不見隣女效顰人愛少，萬目睽睽分醜好。
和存子姪上風嘆
作者：陽枋
朝代：宋

家在岷峨峰六六，文章李杜追芳躅。
有詩吟破雪飛花，無酒斟來體生粟。
觀光上國肩共摩，舟下長江尾相觸。
行行得意買湖天，携手風凉曾點浴。
和存子姪賦雪
作者：陽枋
朝代：宋

花飛六出瑞方春，不待翦裁開恁真。
稚子未諳天意好，漫山笑道玉成塵。
和存子姪長吟酆都韻
作者：陽枋
朝代：宋

江肥石沒浪壯激，水瘦石露灘無聲。
叢深鹿來平都重，林槁鹿去平都輕。
消息盛衰有如此，是理見處須分明。
孟叟晚年盡心作，孔聖垂老春秋成。
當知血氣命於志，不同萬物殊枯榮。
好向先生問心極，萬里浮舟入帝城。
和峽州趙教授春後雪中惠酒·其一
作者：陽枋
朝代：宋

義理無窮歲月飛，有言難盡易精微。
梅花带雪春將半，龍戰爻中辯是非。
和峽州趙教授春後雪中惠酒·其二
作者：陽枋
朝代：宋

多君不許利名驅，官冷瓢空日自娛。
猶有小槽春夜滴，呼僮踏雪遣紅珠。
和桃源宰趙存禮韻
作者：陽枋
朝代：宋

三時不害試鳩工，築鑿輪輿職自攻。
利器祇因盤錯見，淳風須信古今同。
野桃川谷逢人好，春草池塘待雪融。
洞口果教花似舊，支筇未肯作衰翁。
和楊提刑喜雨·其一
作者：陽枋
朝代：宋

螻蟻何能格上穹，况於三伏藴隆中。
瓣香載走神龍廟，法象俱來大梵宮。
出岫金身能普濟，臨池玉醮可幽通。
尚憑使者疎寃獄，歌舞豐年與衆同。
和楊提刑喜雨·其二
作者：陽枋
朝代：宋

詔許歸耕荷聖王，又扶衰病過南方。
幸親博洽前無輩，每歎平反後必昌。
請雨頼公誠獨至，回天愧我德多凉。
作詩志喜親銜袖，玩把渾如七寶裝。
和王南運八陣磧
作者：陽枋
朝代：宋

常山蛇勢少能明，治法還從陣法尋。
先正後奇嚴自勝，堂堂真是武侯心。
和王季行制幹昌溪即事·其一
作者：陽枋
朝代：宋

異境破清愁，狂吟日點頭。
前峰方極目，遠嶺又迎眸。
石亂屢支舫，灘高常負舟。
心亨行有尚，習坎自安流。
和王季行制幹昌溪即事·其二
作者：陽枋
朝代：宋

鹽米溪中艇，桑麻雲外村。
巖重稀鳥道，石勁少篙痕。
赤甲此微峽，溫泉茲小軒。
絕憐鷄唱罷，近午日方暾。
和知宗喜雨·其一
作者：陽枋
朝代：宋

災祥何必問圓穹，自是承流得失中。
旱魃憑誰投遠裔，靈科聊復啟仙宮。
天憐南國人民困，雨走西郊畎澮通。
多謝宗英相慰勞，也應休戚略相同。
和知宗喜雨·其二
作者：陽枋
朝代：宋

赫赫炎官未退藏，祈禳已盡別無方。
忽施潤澤環千里，再使榮華及百昌。
未問民天無欠闕，且欣心地得清凉。
一杯預作秋成慶，草草盤飱不用裝。
和蘇提舉喜雨·其一
作者：陽枋
朝代：宋

瞻仰雖勤隔壤穹，此誠何自達天中。
幸憑今日皇華使，不假當年帝釋宮。
人道蘇天真廣大，歲逢商旱得流通。
欲知八郡生靈喜，七月興歌我稼同。
和蘇提舉喜雨·其二
作者：陽枋
朝代：宋

皇上焦勞冠百王，精求膚使惠南方。
驅馳靡憚周原隰，斂散尤高漢壽昌。
屬邑近方憂水澇，單車不復待秋凉。
公餘更有驚人句，爲解塵懷倥傯裝。
和趙使君喜雨
作者：陽枋
朝代：宋

舉頭日日雲如血，遍走羣祠腰漫折。
惻隠存君一念間，造物於人豈終絕。
天眼豁隨公道開，宵人於此何有哉。
煩歊陡逐苛條去，甘澤端從德意來。
公心與天同一宇，那是經生分別處。
佳句催成頭上雲，仁言散作空中雨。
開軒對雨卜香秔，鈴閣無風還自凉。
新詩寫出天人際，賡歌細與問蒼蒼。
和趙景賢使君入昌溪即事
作者：陽枋
朝代：宋

東出峽如筒，北行溪似線。
晨發怯春寒，午炊喜破晛。
灘高石嶔𡼭，浪急珠璣濺。
平生憂患心，對此倍兢戰。
棹夫捷如風，舞篙接飛縴。
昔觀武陵圖，今見武陵面。
巖叢放斧斤，掛壁發葱蒨。
半天矗亂峰，橫烟鎖寒練。
猿鳥生意深，詩筆寫豪健。
先生巖壑姿，對此聊自厭。
險極復推奇，一覽嗟未遍。
老眼仰貪看，花生渾欲焰。
人喚不回頭，决眥强自勉。
造化藏秘奇，人生能幾見。
夙昔困塵埃，比來得清玩。
異境延高吟，勝覽愜幽念。
直疑紫霧深，秘隠豐城劍。
便欲於此中，遯世真無悶。
朝餐色䰐鬖鬖，暮遊光瀲灧。
還恐利名牽，回首成健羨。
和郭廣文喜雨
作者：陽枋
朝代：宋

隨軒好雨决渠深，生意挽回天地心。
不是一麾賢出守，何緣三日往爲霖。
勤農襏襫田頭影，幽鳥間關花底吟。
紫陌桑麻連菽粟，從教鼓腹曳裾衿。
和鄭季南喜雪·其一
作者：陽枋
朝代：宋

心閒無緒息紛紛，看盡山頭護雪雲。
何事被他風月惱，詩壇隨分較功勳。
和鄭季南喜雪·其三
作者：陽枋
朝代：宋

避地身窮道不窮，溪山好處句尤工。
水僊會得人心意，粧點茅茨畫軸中。
和鄭季南喜雪·其二
作者：陽枋
朝代：宋

玉樹瓊林萬壑奇，從他烏鵲踏交枝。
邵瓶無酒辜心賞，更看敲門一首詩。
和鄭季南喜雪·其五
作者：陽枋
朝代：宋

天機流轉一回頭，覽鏡何須空自羞。
雪盡草生春意好，人心不解漫閒愁。
和鄭季南喜雪·其六
作者：陽枋
朝代：宋

木火盈爐破夜闌，茅庵烘暖覺身安。
驕兒鼾寢僮眠却，些子天真不奈歡。
和鄭季南喜雪·其四
作者：陽枋
朝代：宋

青女輕拋萬寶粧，梨花庭院冷無香。
欲題好語覷天巧，攪盡枯儒幾曲腸。
和陳希舜濁醪二首又次爲謀深遠之作一首·其一
作者：陽枋
朝代：宋

心地虛時來則受，德新要似湯盤又。
濁醪妙理少人知，所以伯禹惡旨酒。
和陳希舜濁醪二首又次爲謀深遠之作一首·其三
作者：陽枋
朝代：宋

人心顯著道心微，體認深時始得知。
若不沈潜格至理，雖多言語亦奚爲。
和陳希舜濁醪二首又次爲謀深遠之作一首·其二
作者：陽枋
朝代：宋

幾年龍技學勤勞，準擬豐餐嗜炙肴。
庖刃如新驚歲晚，亦無蛙鱔薦松醪。
和陳提舉喜雨·其一
作者：陽枋
朝代：宋

愁歎何繇達灝穹，秋成恐墮渺茫中。
五龍偃蹇藏深廟，六佛慈悲會一宮。
帝勅名山諸洞閉，醮開太乙獨函通。
應憐赤子車中鮒，爲激西江遍處同。
和陳提舉喜雨·其二
作者：陽枋
朝代：宋

周家重穀業陳王，天亦哀民救此方。
一雨如傾過衆望，三登可卜見時昌。
固知福地長無歉，尤喜炎天預借凉。
耆老首爲鄉曲賀，唾成珠玉巧於裝。
和黄循齋送景正輔戶曹之夔三首·其一
作者：陽枋
朝代：宋

要路倦登臨，淵明徑好尋。
卷收名利幟，揭示聖賢心。
月使千家滿，霜從兩鬢侵。
逃空三峽客，屬耳聽蛩音。
和黄循齋送景正輔戶曹之夔三首·其三
作者：陽枋
朝代：宋

淺見論成敗，先幾燭是非。
端倪還眇眇，勳績自巍巍。
學僻門常掩，詩枯毫懶揮。
何時住巖下，質問此心微。
和黄循齋送景正輔戶曹之夔三首·其二
作者：陽枋
朝代：宋

自脫樊籠役，潛心克己私。
是求從此日，非莫問前時。
郡改山元在，江流石不移。
人心日瀾倒，先覺仰扶持。
問趙存禮分竹
作者：陽枋
朝代：宋

南牆曾記極幽尋，午簟凉鋪瑣碎金。
小築江干無限暑，西窗乞與半簷陰。
喜雨賀黄叔厚判縣
作者：陽枋
朝代：宋

去年精禱雨隨至，今日熏香雨便來。
人事只從無僞見，天心端可至誠回。
溜匙即此知翻雪，枵腹何由更隠雷。
若使邊臣充此意，凶殘到處豈難摧。
回奉節宰陽季明
作者：陽枋
朝代：宋

只緣心地樂寬平，便把青衫付外心。
健羨春鶑嬌出谷，自慚宿鳥倦投林。
光陰有限嗟空度，義理無窮要極深。
七十老翁聞好語，一回吟詠一回斟。
回程宣義賀生日詩
作者：陽枋
朝代：宋

錦章卷遺書八分，獨繭抽緒浮金盆。
太羹玄酒淳風渾，秋草得暖生華門。
隔溪來往如幽村，百年時敘從君論。
直誼高情無綺言，寒陬冷宇回春溫。
鄭公耆英思陶園，顧我芒屐羞高軒。
感君昭昭排昏昏，心期好語饒溫存。
惠然長風來孤騫，九苞後乘彤庭鵷。
肯令穉榻依陳蕃，相對怡愉諧弟昆。
跋紅坐久金爐翻，天雞不覺鳴崑崙。
清蕭滿腹烟霞餐，歸來捧枵哦空樽。
新題壯筆流飛湲，欲持此詩排帝閽。
祈我友君同壽尊，座間談笑舌莫捫。
伊洛派脈探其源，與世無窮振振繩繩之子孫。
回陸主簿賀生日詩
作者：陽枋
朝代：宋

南華眇彌誇靈椿，八千爲秋八千春。
要是循名須責實，人生三萬六千日。
世間修短皆自然，造化到底難爲言。
一十二萬九千歲，更加五百乾之兌。
安樂老仙窮象數，三哥笑言譏淺露。
只如三百六十五，天運從來周一度。
太羹玄酒常渾渾，何人於中羅八珍。
八珍向裏有真味，未可以天而廢人。
神數自一而至十，萬物生成由此出。
坤兌無首乾無終，陰陽爲用常虛一。
顔子聞一以知十，清明氣稟不苟畀。
六德六行惟俱全，只向綱常窮所止。
人能陋巷樂簞瓢，踐行即是奇男子。
看盡古今爲聖賢，底事有經還有權。
紛紜雜擾語不盡，匠斤扁斲惟心傳。
道至無言而止矣，此外如何別有旨。
萬靈昭灼會寸心，須使愛之若桐梓。
朅來城市辭山林，蕭蕭兩鬢雪山侵。
感甚秋高華晚節，搜枯聊作寒蛩吟。
固城湖·其一
作者：陽枋
朝代：宋

掌似平蕪遠際空，灣灣曲曲水相通。
蘆汀蓼渚新秋裏，一段濃藍一段紅。
固城湖·其三
作者：陽枋
朝代：宋

溪平岸闊柳侵沙，潑潑遊鱗弄月華。
柔櫓數聲深夜悄，漁人相喚隔蘆葭。
固城湖·其二
作者：陽枋
朝代：宋

有戶盡開楊影底，無軒不在水光中。
濃藍染就秋空碧，只欠斜飛幾點鴻。
壽制置夏節使
作者：陽枋
朝代：宋

丙申蚩尤臨蜀口，三十年餘遭踐蹂。
當時五十四郡全，兵與民財堪著手。
鋒旗戊午肆長驅，江北江南分戰守。
彫瘵僅存六七州，鴻鴈飛鳴狐夜吼。
先生受任勢凌兢，倉扁視證亦驚走。
無麫餺飥難支撐，將勇兵强民力阜。
前賢用蜀當優游，先生端力排紛糾。
農炊豈暇勸加餐，春風未始一盃酒。
公心只有天地知，雖處艱關安且久。
事不辭難功不矜，節度樞垣亦廉取。
天下都統捧霞觴，先生一人更誰有。
壽劉節判
作者：陽枋
朝代：宋

昨夜天香兩袖中，轉頭人日又桑蓬。
雲龍風虎千年遇，聖主賢臣此際同。
翠竹西來方嫩綠，夭桃栽後未繁紅。
人間正喜洪鈞轉，莫問天台有路通。
壽張方叔表弟
作者：陽枋
朝代：宋

聞說書臺百世張，燕山來數竇家郎。
含容寸念侔焚券，正直生平等發藏。
丹桂香浮森駟馬，碧梧翠織引雙凰。
松蘿歲晚陪真喜，染得卿雲爛有光。
壽李使君宣義父子同日
作者：陽枋
朝代：宋

黄梅雨陣歇窗紗，庚夢醒來槐月斜。
拜後拜前懽陸續，老君謫仙同一家。
蟬冠醉倒金貂客，異香飄隨青犢車。
旋呼五馬博一笑，酒酣逸氣凌蒼霞。
培椿植桂弄梧碧，生香不斷樹交花。
清凈何須餐沆瀣，抱素肯養瓊田鴉。
伯陽參同竊造化，高風海客空乘槎。
武陵溪深自流水，天台雲渺維胡麻。
神遊八極亦汗漫，大鵬希有爭雄誇。
藤床經卷得真諦，五鼎三釜輕豪奢。
靜桃宿火熏百和，閒引山泉烹粟芽。
自行自坐脚力輕，瘦筇擲棄龍槎枒。
從來參苓不到口，雙瞳鏡碧顔春華。
我向關頭伴尹喜，共乞刀圭期修遐。
阿誰疑年問甲子，純乾一氣健而無息孰測其津涯。
壽李夔州乃翁
作者：陽枋
朝代：宋

乾月生真賢，老子其猶龍。
主靜以觀動，萬籟鳴秋蟲。
片心閒淵明，結社同遠公。
俯仰身世浮，妍華收晴虹。
堂迥妙香凝，超然天地通。
至懷三釜外，真味一甌中。
震長可代父，物生辰與同。
正東權發育，造化誰能窮。
艮居東北隅，生意來重重。
高枝翔鳳凰，𡄸喈鳴梧風。
嘗聞乾一氣，稟付人稀逢。
公全六畫陽，何始復何終。
杞菊不足蔬，芝苓非所供。
剛健自無息，天人知共宗。
世無飛昇客，浪說呂仙翁。
世無武陵源，異境空蟠胸。
惟公秉乾德，七十元舂容。
舉家秀而賢，無非乾所鍾。
生生之謂易，笑言支長筇。
舉杯問蒼天，天高杳無從。
我欲携羲篇，相隨鶴山峰。
壽涪州李漢輔使君
作者：陽枋
朝代：宋

見得州如斗大輕，閒將五馬繫榕陰。
兩江波上千家月，萬卷堂中一片心。
尚笑龔黄爲計淺，更尋伊洛問鈎深。
莫慳仙李盤根實，可與輕紅種作林。
壽狄知錄
作者：陽枋
朝代：宋

熟讀周官知幾冬，染人袍就彩絲縫。
生當永日三三夏，數應西岷六六峰。
囚放盡言公活汝，民期無復鼠穿墉。
籠中上藥芝苓富，却笑頻看鏡裏容。
壽程彥彪簽判乃翁
作者：陽枋
朝代：宋

黄鐘宮動夏秋分，夜來一雨如傾盆。
炎雲洗盡金天渾，老人星見程家門。
老人降生敘南村，昔日聞名今共論。
耆英侍坐聆嘉言，八窗玲瓏笑語溫。
千載一朝逢漆園，夾拶小澗開窗軒。
雲雞月犬聞朝昏，衰情晚態常相存。
翠竹紫鳳高騰騫，梧枝裊娜棲雛鵷。
琴彈碧玉箜篌蕃，爐養白砂賢弟昆。
胎仙三疊舞翩翻，玉液九轉朝崑崙。
沆瀣爲飲霞爲餐，菊酒酌客香盈樽。
欲隨枕石漱潺湲，只恐鼎養歸天閽。
九老圖中姓字尊，月倦指點詩輕捫。
莫學劉阮窮溪源，儘教親見眼前七世森仍孫。
壽紹慶王守謹禮
作者：陽枋
朝代：宋

燕寢凝香事自無，祝釐何用飲酴酥。
袴歌雪外暖傳曲，社酒人間春滿壺。
客到競誇逢子晉，我來甚喜見夷吾。
摩圍山下閒摩詰，他日添歸九老圖。
壽紹慶金守
作者：陽枋
朝代：宋

神光高射斗牛墟，知是龍泉瑞氣舒。
彩映北堂霜後檜，輝連東館月中書。
江流麗水描來似，峽束棠溪畫得如。
爲報鯨鯢休陸走，劍芒元是發硎初。
壽蹇從叔制幹
作者：陽枋
朝代：宋

黄鐘大呂播年華，簪盍城南捧九霞。
共說賢寮心似鏡，何妨幕府事如麻。
紛紛吏坌空迷目，蹇蹇王臣豈計家。
共約歲寒松竹友，好携周易傍梅花。
壽蹇用叔姻翁總幹
作者：陽枋
朝代：宋

明知少府是神仙，金水何須掛彩鞭。
喜喜歡歡遊兩幕，平平穩穩過三年。
紅蓮照水香仍舊，緋棗團秋味正圓。
蘭玉已堪華晚節，更尋小圃菊花天。
壽鄧子西提幹與乃堂相距八日
作者：陽枋
朝代：宋

碧梧清夢繞紅萱，袖橘歸來人倚門。
七日喜稱王母壽，經旬還捧謫仙尊。
松知得算霜中樹，梅報和羹雪外村。
拄杖金魚消息好，慇懃拜舞勸加飱。
壽鄧子西知縣
作者：陽枋
朝代：宋

猗猗竹繞鄧家灣，亭亭屋背摩圍山。
當軒水花日噴薄，覆戶雲葉時斕斑。
中有高士金閨客，元從洞府生人間。
捧觴天爵役人爵，戯彩前班羅後班。
不妨花縣春風晚，且對萱堂白日閒。
剩將千卷課兒習，博取一笑開慈顔。
和氣向晚薄葱蒨，書聲半夜隨潺湲。
只恐天上妬人暇，催公拔宅離塵寰。
玉堂將母奉珍鼎，鏘聽羣仙鳴佩環。
丹砂九轉戒獨善，刀圭分遣扶艱關。
功成麟閣歸來早，筍輿隨步羞桃薦菊紉蘭蕳。
壽鄧提幹母·其一
作者：陽枋
朝代：宋

爭似瑶仙捧玉觴，一堂四世聚簪裳。
閒中尊俎江山久，靜裏襟懷日月長。
蓂紫爛連庭桂紫，橘香濃引誥花香。
陵溪種得桃無限，乞與漁郎半核嘗。
壽鄧提幹母·其二
作者：陽枋
朝代：宋

嘗桃不祇似東方，三度濃熏竹院香。
眼底兒孫青瑣客，鏡中顔色碧琳房。
山屏繡出方壺穩，峽線拖餘翠水長。
醉問羣仙休拍手，誰人翻得九霞觴。
壽韓司理
作者：陽枋
朝代：宋

不因春酒駐紅顔，都是心清事弗關。
草爲囹空隨意綠，花緣客少笑人閒。
幽情倚棹暫隨水，爽氣拄頤常看山。
共指武陵槃澗地，桃花深處屋三間。
寄桃源尉趙謙之
作者：陽枋
朝代：宋

桃源洞口送春歸，欲換漁蓑傍釣磯。
火着高林鴉又散，弦鳴中澤鴈還飛。
蕭蕭空雨晨光潤，耿耿籠燈夜色微。
休對癡人獃說夢，野花啼鳥恁天機。
寶祐三年上巳風雨連日成短歌寄誼儒姪
作者：陽枋
朝代：宋

風雨飄摇三月三，綺羅罷遊客停驂。
滿城春樹烟䰐鬖，朱戶綠窗愁不堪。
香芹刺泥燕爭銜，杜鵑欲啼情正含。
舞雩兒童笑鴒䳺，堯舜氣象此中涵。
鼓瑟高人手可探，淡音非雅亦非南。
太守風期神與參，我解此意誰爲談，但覺滿懷春酣酣。
花柳蒙迷不可貪，芳菲易歇隨浮嵐。
閒閉閣門何所耽，惟見千山萬山秀色郁如藍。
少年看花行寄示誼儒姪
作者：陽枋
朝代：宋

少年看花日千遭，黄金買笑俠氣豪。
醆斟西凉綠蒲萄，燕歌趙舞紛綺羅。
插花上馬玉顔酡，鞭馬如風花底過。
九天閶闔手可摩，揚眉不怕金吾訶。
杜鵑一聲啼山阿，門掩綠苔愁秦娥。
春樹紅顔能幾何，萬里封侯成蹉跎。
河南布衣正婆娑，却笑因風想玉珂。
未肯巖前捫翠蘿，商丘不唱採芝歌。
獨深於易如鄒軻，紫陽真人聲相和。
蓮蕩歸來揚其波，我傍梅花讀遺書，不知紛紛坐久落花多。
峽州程彥彪簽判賦桃花菊讀之良有佳致嗣韻敬呈覺其東塗西抹也
作者：陽枋
朝代：宋

羣芳發天機，妍媸太紛競。
秋菊繁有徒，色以黄爲正。
淵明具卓識，主一無多柄。
日鋤三徑荒，取友霜松勁。
後人悅紛華，逐物情其性。
不見黄居中，方隅靡從令。
綠衣尊間色，心憂切吟詠。
陶菊抱幽姿，漢廣絕游泳。
紅紫雜賦形，變化理難竟。
妖嬈妬端莊，超乘誇捷逕。
黄花秋露中，心與晚色凈。
品類富脂鉛，盛服粧亦靚。
佛頭詫奇裝，桃花卑異姓。
殿荷呼是兄，先梅可稱孟。
就中甘作君，今古有同敬。
伊其標上藥，隠居重題評。
汲泉擷芬英，神功治未病。
味真乏佳色，苦坐芳筵屏。
輕身引華年，蓍龜堪鑑鏡。
獨立傲秋霜，高風誰景行。
嘉哉夷齊賢，不仕西周盛。
解約紫茱君，梗檜延福慶。
登高睨八荒，期活蒼生命。
君家甕頭春，胚腪歸酒聖。
崑嶽有佳人四章壽黄循齋·其一
作者：陽枋
朝代：宋

崑嶽有佳人，婀娜蒼松姿。
金石結根柯，綠葉瓊瑶枝。
抱陽爐峰春，毓英巴水滋。
絲苓濯繁霜，清樾摇坤陲。
亭亭拔烟蘿，渠厦誰當支。
工師胡弗來，歲寒心自知。
崑嶽有佳人四章壽黄循齋·其三
作者：陽枋
朝代：宋

崑嶽有佳人，神龜支其床。
問龜生何年，太素含混茫。
問龜何所餐，沆瀣凝秋陽。
問龜何所知，一理周八荒。
佳人拊龜笑，我心非汝量。
大化難淺測，縮首宜深藏。
崑嶽有佳人四章壽黄循齋·其二
作者：陽枋
朝代：宋

崑嶽有佳人，猗猗凌霜竹。
叢篠列委翳，蕭森散清郁。
常虛君子心，而聳高人目。
嫋嫋鸞鳳棲，濃濃露華沐。
玉兔投西隅，金烏出晹谷。
瑟僴不可諼，聊爾爲君祝。
崑嶽有佳人四章壽黄循齋·其四
作者：陽枋
朝代：宋

崑嶽有佳人，挺挺雲中鶴。
帝鄉迴鶩心，人寰寓其託。
仰雲引圓吭，九皋窮碧落。
瀛湘滄海身，稻粱寄情薄。
昨夢世未醒，清唳不容寞。
鳴陰子必和，天理亦昭灼。
巫山十二峰·其一
作者：陽枋
朝代：宋

真靈間氣巧蟠融，天下應無似此峰。
笑殺襄王凡俗骨，妄生狂夢想仙蹤。
巫山十二峰·其二
作者：陽枋
朝代：宋

心與巫山異境融，危岑天際駭奇峰。
蒼茫草木晴雲外，有似乘鸞跨鶴蹤。
庚子叨第贄合州甘守·其一
作者：陽枋
朝代：宋

吳門扞蔽重夔渝，兩地藩籬屬釣魚。
自昔無城當蜀屏，從今有柱壯坤輿。
軍心鐵石高深裏，敵膽灰塵築鑿餘。
看偃天戈閒夜月，朗聲讀破磨崖書。
庚子叨第贄合州甘守·其二
作者：陽枋
朝代：宋

欲陳禮樂字三千，起趁東風萬里船。
戎馬不禁文未喪，石魚間出瑞開先。
人知制梃摧堅甲，政比黄鐘緩急絃。
願借風雲乘快便，一聲雷爆九重天。
庚寅予自蓮蕩泝流全甫弟順流赴性善之招舟行不相值有感
作者：陽枋
朝代：宋

君意已馳涪水下，我心猶望字川歸。
只差一喚逍遥地，頓失幾年離別機。
徐毅齋爲東翔姪改字爲存子
作者：陽枋
朝代：宋

心酬萬事好深惟，來不須迎去莫隨。
天理面前還仔細，夢醒休似夢酣時。
挽伏德華主簿·其一
作者：陽枋
朝代：宋

黌堂深惜昔，六典共尋源。
合遂齊飛鶚，嘉逾競化鵾。
紅顔君早去，白髮我空存。
方寸千年事，悽然誰與論。
挽伏德華主簿·其二
作者：陽枋
朝代：宋

豁達千人傑，巍峨七尺軀。
天邊期闊武，意外失華途。
墮淚一人足，傷心二女孤。
西溪橋畔塚，多少爲嗟呼。
挽何深甫
作者：陽枋
朝代：宋

羨君底事過時人，一點閒愁不到心。
笑語屢陪桃李酒，詩書曾對竹松林。
已驚別鶴江天遠，何事騎鯨歲月侵。
五桂聯芳知有日，去尋蕭侶碧雲深。
挽南平趙化卿
作者：陽枋
朝代：宋

昔遊曾到萬山峰，趙氏樓臺紫翠中。
六藝近誇三世學，四賢爭顯一家風。
不堪顧影憐孤鴈，恰喜摩天有阿鴻。
好是生香元不斷，靈椿雖老桂成叢。
挽垓山陳宣義
作者：陽枋
朝代：宋

升堂曾得話從容，骨相清癯七十翁。
唧唧愛人皆語妙，遲遲留客屢盃空。
眼分青白斯文外，手作推敲雅詠中。
我忝金蘭三世契，頗堪溪滸憶清風。
挽心友李應之判縣·其一
作者：陽枋
朝代：宋

書劍追隨徧蜀西，歸來窗月聽朝雞。
相期歲晚林中約，忍見佳城石上題。
錦里人稀烟冉冉，橫川路迥草萋萋。
黔南愧我催瓜戍，淚落巴山望欲迷。
挽心友李應之判縣·其二
作者：陽枋
朝代：宋

妙歲麟經得興微，名成四十壯心違。
半生于德歸門駟，一節夷清在首薇。
古禮事親輪月曉，新詩易簀片雲飛。
九京他日如堪作，見說非公誰與歸。
挽故人·其一
作者：陽枋
朝代：宋

公生百載下，學契五峰心。
崇鼎屹重器，洪鐘希太音。
詞源擅翻海，句律善舂金。
材古誰人識，清歌和慘吟。
挽故人·其二
作者：陽枋
朝代：宋

卓世輕財易，懸知種德難。
有貧皆粟帛，無骼不衾棺。
紅樹悲春早，孤松忍歲寒。
輕颸生宰木，多少鼻成酸。
挽李致政
作者：陽枋
朝代：宋

鷗閒伴侶子夔邊，錫類宗盟計百年。
準擬歸來尋舊約，不堪相送苾新阡。
芝蘭笑語龍山事，桃李樽罍象澦天。
鍾作數行臨老淚，爲君滴向碧溪淵。
挽樂應乃堂
作者：陽枋
朝代：宋

高堂憶昨燕春風，雙老怡愉桂棹東。
藍袖歸時饒榜綠，橘香懷處少萱紅。
悲纏忍見舟藏壑，德感還知月在空。
有子天教優好善，五花不日賁泉宮。
挽武龍蹇巡檢·其一
作者：陽枋
朝代：宋

仁者壽宜得，王臣忠可嘉。
功名雖有約，雲月自爲家。
義粟饑中糶，慈梁雨後斜。
百年回首處，溪冷欲梅花。
挽武龍蹇巡檢·其二
作者：陽枋
朝代：宋

叩戶憶曾識，升堂期再尋。
仙遊誠絕往，俗慮苦盈襟。
菡萏晚猶好，荼䕷霜不侵。
思君望阡隴，遠樹白雲深。
挽趙飛卿
作者：陽枋
朝代：宋

萬翠亭邊山鬰葱，書聲散出五雲重。
紅萱色改宦情薄，綠酒盃深客話濃。
鴈起秋空從整整，鷗閒野水自溶溶。
誰人爲作坡仙傳，弟似潁濱文似邕。
挽鄭廣安
作者：陽枋
朝代：宋

壯節從丁卯，奇功歲轉新。
有征皆鼓勇，無戰不鏖塵。
棠國香凝月，榆關夢熟春。
吁嗟河北地，今日尚終臣。
收弟姪書自中都
作者：陽枋
朝代：宋

優優至道貴居寬，休把浮名着意看。
身在九宵牢着步，些兒下了上應難。
文昌醮燈牌
作者：陽枋
朝代：宋

牡丹枝上先春蕊，翠杏壇邊未雨虹。
知有文章光萬丈，鍾成佳氣滿黔中。
曉起四山積雪
作者：陽枋
朝代：宋

寒透重衾可折膠，雨聲瑟瑟風颼颼。
安排雪句吟春曉，果見青山盡白頭。
曹都統詩
作者：陽枋
朝代：宋

胸中陳法久堂堂，卯歲邊戎真漫狂。
佇看勝齊歸一鼓，未饒破魏說三當。
弓刀早落風雲會，衮繡行依日月光。
已撰磨崖碑萬字，爲君題破碧苔蒼。
桑落洲望見廬山立雪一峰和全父弟韻·其一
作者：陽枋
朝代：宋

春風小立愛蓮時，倉卒狂吟壁上題。
歲晚歸來無一事，好拚旬浹玩湓溪。
桑落洲望見廬山立雪一峰和全父弟韻·其二
作者：陽枋
朝代：宋

新晴破雨浪猶激，暫卸蒲帆泊短灣。
桑落洲前凝睇遠，尖天白雪是廬山。
椶花
作者：陽枋
朝代：宋

滿株擐甲詫椶櫚，葉展蒲葵冬不枯。
鬼髮擘開纖玉掌，蚌胎剖破細瓊珠。
熟煨爐火香于笋，白飣盤銀美似酥。
珍膳莫充禪客供，恐猜魚子放江湖。
楊居士送眼藥
作者：陽枋
朝代：宋

雲來雲去不干山，花落花開春又還。
世事總歸明眼裏，皇王帝伯恁催班。
江干覽鏡
作者：陽枋
朝代：宋

千重灘淺身曾過，萬頃湖深也去來。
平地雪中蕭店宿，掀天浪裏片帆開。
干戈鼎沸舟還失，炎暑甑蒸師正灾。
小艇隨人偷入峽，笑開菱匣亦頑哉。
池口下小港遇大風·其一
作者：陽枋
朝代：宋

萬雷豗擊一江聲，本是風從水上行。
斷港不妨尋住計，修塗未信阻歸程。
閒中已會性天靜，忙裏依然心地平。
險阻怪崖行半百，扁舟肯學夜多驚。
池口下小港遇大風·其三
作者：陽枋
朝代：宋

水本無聲風作聲，何心坎止與流行。
掀天不礙翻洪浪，到海須知有去程。
可以東西形暫激，不容軒輊性元平。
懸知讀易如程子，舟壓銀濤膽不驚。
池口下小港遇大風·其二
作者：陽枋
朝代：宋

詩翁下語寫心聲，說破雲濤阻客行。
得意快吟三兩句，放懷休數八千程。
時因極凍方回暖，水若無風還自平。
一點陽和消息好，江邊柳眼又眠驚。
泊舟洞庭雲薄天空湖光可愛恨未登岳陽樓耳
作者：陽枋
朝代：宋

昨日蘭橈逐順流，今朝湖口泊歸舟。
千山日暖雪花散，萬里風高雲葉收。
江影曲通西蜀遠，湖光橫與北溟浮。
岳陽奇眺嗟猶欠，付與他年穩上樓。
涪州北巖書院別王東卿歸樂邑
作者：陽枋
朝代：宋

雨前雨後山俱好，江瘦江肥水盡佳。
一見論心無久近，休言眼底各天涯。
湖口和全父弟韻
作者：陽枋
朝代：宋

鄱陽湖口縣，山合鎖人烟。
石壁排屏翠，臨江障百川。
瀝鼻峽
作者：陽枋
朝代：宋

雙穴流清泉，古來名有自。
至今存一息，呼吸竅萬類。
山以泉爲津，石以穴爲鼻。
無形本諸天，有質著乎地。
爲清溪鄧茂林督工築室
作者：陽枋
朝代：宋

欲話秋宵度兩三，被人閒與擔來擔。
鳩工夜夜思籌北，命僕時時費指南。
用昌黎賦鳴雁韻勸蹇從叔出峽與乃兄相依
作者：陽枋
朝代：宋

楚天空闊雁南飛，整整秋來春又歸。
腸斷孤鴻鳴失依，重雲片影儔侶稀。
野老吟情託興微，樊籠休羨稻粱肥。
岷峨回首寸心違，華亭清唳昔人非。
湖北湖南秋水多，洲渚星稀無網羅，平沙雪落聲相和。
俛仰塵世應無他，君於此處意如何。
用趙教授韻謝程簽判春雪·其一
作者：陽枋
朝代：宋

看來川泳與雲飛，道著兩間無隠微。
須信眼前都是易，若求高遠又還非。
用趙教授韻謝程簽判春雪·其二
作者：陽枋
朝代：宋

肖形可惜被形驅，浪說懽娛未足娛。
心大如天無不有，何人剖蚌出明珠。
癸亥守歲聰兒桃源黄溪村居·其一
作者：陽枋
朝代：宋

貪看子舍築溪濱，屈指除宵又及辰。
七八再逢新甲子，十三重記舊庚申。
一盃春酒紅衰臉，四世斑衣悅老身。
爆竹聲聽桃洞曉，舉家疑是避秦人。
癸亥守歲聰兒桃源黄溪村居·其二
作者：陽枋
朝代：宋

今年爆竹楚江濱，別歲迎春僅隔辰。
小築地偏聊爾爾，幽居心遠自申申。
兒從豹變當斯世，我得鷗閒着此身。
學易假年天若許，橫書長作傍梅人。
癸未守歲
作者：陽枋
朝代：宋

歲宜鄉里守，杯共弟兄銜。
明日人相問，行年五十三。
登六和塔
作者：陽枋
朝代：宋

錢塘江上撐空塔，塔外遥山翠作堆。
酒罷凭欄呼落日，水雲深處子陵臺。
瞿唐峽
作者：陽枋
朝代：宋

壁絕晝昏明，猿高髣髴音。
不關天宇窄，自是峽流深。
既曉遲朝日，未西還夕陰。
扁舟平涉險，憑取有孚心。
瞿唐峽·其一
作者：陽枋
朝代：宋

曾聞灧澦屹瞿唐，雪浪摧山勢獨當。
我至韶融方二月，水平石出映斜陽。
瞿唐峽·其二
作者：陽枋
朝代：宋

萬丈危屏水墨圖，江流带窄映雲衢。
莫怪波平瀾不倒，回狂灧澦一峰孤。
石筒峽
作者：陽枋
朝代：宋

槎枒怪石亂撐空，岸脚無沙到石筒。
春水溶溶遲日麗，扁舟蕩槳穩朝東。
社日過洞庭
作者：陽枋
朝代：宋

社風吹雨楚江晴，舟葉輕飛過洞庭。
萬里湖天天外水，君山一點望中青。
秤錘峽
作者：陽枋
朝代：宋

秤錘盤巨石，藏重亦藏輕。
待出持衡手，一匡天下平。
端午自樂溫往墊江道中作
作者：陽枋
朝代：宋

端午人間擬醉眠，旅情茅店獨蕭然。
起尋詩句記佳節，萬里無雲月滿天。
端平甲午踏槐前記夢中作
作者：陽枋
朝代：宋

莫學寒蛩窗下吟，嗤嗤不作兩般聲。
大千世界都聞了，管甚癡龍睡不驚。
紹慶府教廳瑞麥
作者：陽枋
朝代：宋

耕稼問黔巑，禾黍慳培塿。
秀實僅有之，嘉祥藐烏睹。
府主金華仙，農事躬緬縷。
暖律笑吹鄒，長府肯爲魯。
節用寓封殖，寬征從字撫。
去年民病穫，公把漏天補。
今年趁春耕，公有月額雨。
至和委來牟，兩岐分藝圃。
雙秀可奇觀，三穎駭珍吐。
一如荀氏龍，頭角森踽踽。
一如賈氏虎，偉彪稱最怒。
友于好弟兄，長岐支傴僂。
芒穎乍崢嶸，襁褓辭嫗姆。
苗脈共根株，萬物本乎祖。
見說西家牛，二犢同一乳。
瑣碎衆難并，異聞杳前古。
歸功二千石，爲言物有主。
憶昔辛丑間，紅塵飛白羽。
陸海沈炊烟，原田沒榛楛。
殿角深顧憂，宅西命山甫。
太平登九年，魚鳬藹生聚。
長嘯孤雲端，漢中我疆宇。
片心天地通，助順知已許。
畜繁田不蕪，麥瑞富高庾。
萬竈飽貔貅，餘勇洵可賈。
坐縛長橋蛟，行却九關虎。
挈還天子地，醉言執童羖。
衮衣逐歸禾，上瑞此焉取。
癯儒嘉聞言，中夜長起舞。
欲補嘉禾篇，俚詠驚瓦甒。
紹慶羅巡檢
作者：陽枋
朝代：宋

蕉溪煙水似羅浮，君著軒亭瞰碧流。
東館聽鷄書伴月，南邊休馬鐸沈秋。
憐人得飽倉捐粟，送客登山岸倚舟。
種玉前村春意早，梅花带雪滿枝頭。
臘月二十八日與知宗提舉分歲郡中啜茶于北樓賞梅于忠獻堂知宗即席有詩次韻并簡提舶
作者：陽枋
朝代：宋

老病踰年卧晉江，耽詩性癖未能降。
園林牢落梅經眼，歲月崢嶸酒滿缸。
堂上焚香敬勳德，樓頭回首念家鄉。
黄柑未拜蕭嵩賜，鄉味分珍漫一雙。
臨江仙
作者：陽枋
朝代：宋

樂意相關鶯對語，春風遍滿天涯。生香不斷樹交花。箇中皆實理，何處是浮華。收斂回來還夜氣，一輪明月千家。看梅休用隔窗紗。清光輝皎潔，疏影自橫斜。
與存子姪王南運上風聯句
作者：陽枋
朝代：宋

舟行緩東去，波蹙疑西流。
塵揚頻閉目，草偃付囘眸。
翩翩泝岸鷺，緩緩沿波鷗。
聚沱留積滓，逆浪集浮漚。
門窺雨斜入，窗望山相留。
棹苦掌痕腫，烟囘眥淚浮。
客舟上急急，我楫去悠悠。
一程分兩日，半月僅三州。
僕嗔糧易竭，客怨利難謀。
柁斜橫水面，人宿避沙頭。
嘯想武陵虎，化催西海虬。
欲寄風伯語，聊以吾詩投。
何如還借順，咫尺登瀛洲。
舟過三遊洞知遂脫兵火矣喜賦
作者：陽枋
朝代：宋

萬里扁舟歸自東，干戈滿地路難通。
弟兄一榻聊相對，叔姪雙頭未許同。
峽入三遊千丈險，水連西蜀百憂空。
家山桃李期堪數，共約花間酌晚風。
舟過磧江同存子姪論易
作者：陽枋
朝代：宋

行行晚到磧江天，閒把乾坤仔細論。
流水不知何處去，漁樵一飽兩忘言。
艘人誤同行錢文作詩解之·其一
作者：陽枋
朝代：宋

胯下當年甚可羞，身藏寶劍豈無謀。
暫時俯首依人去，贏取堂堂萬戶侯。
艘人誤同行錢文作詩解之·其二
作者：陽枋
朝代：宋

自反仁而自反忠，芳蓮開向火光中。
同君九萬摶扶去，薄盡浮雲出太空。
茅屋
作者：陽枋
朝代：宋

情契居連屋，炊齋霤合烟。
放懷行共出，得語坐相傳。
竹戶雲深入，蘆窗月半穿。
桃源今得趣，堪賦擬前賢。
見歐制幹·其一
作者：陽枋
朝代：宋

殿西歌徹采薇聲，記室煩君爲一行。
竇幕有班燕刻重，裴寮得愈蔡功成。
文書晝靜旌旗捲，籌畫宵閒鼓角清。
今日元戎前長史，步趨脚跡好門生。
見歐制幹·其二
作者：陽枋
朝代：宋

尋師萬里走東南，性學精微聞兩三。
風月歸來深體認，簞瓢自樂細沈涵。
巖前靜索龜圖秘，蜀口驚呼蟻戰酣。
欲覓底寮整殘斷，峽天分借一屏嵐。
詠江南景物·其一
作者：陽枋
朝代：宋

幾千里地香秔綠，百億條溪高柳青。
簇簇人烟富雞犬，太平原野喜初經。
詠江南景物·其三
作者：陽枋
朝代：宋

幽深島嶼亂參差，溪水迢遥橫復斜。
鵝鴨馴人不怕棹，閒隨小艇過蘆花。
詠江南景物·其二
作者：陽枋
朝代：宋

有水青陰濃覆地，無山綠稼遠連天。
垂楊影裏風帆亂，知有回溪曲護田。
詠絲桐
作者：陽枋
朝代：宋

地闊天寬人一般，琴心會得語言難。
高山流水知音少，月白風清時自彈。
詠黄池詩
作者：陽枋
朝代：宋

姑蘇平野入黄池，烟樹重重綠漲迷。
肆列門前喧坌俗，稻臨屋背儘幽棲。
路長車馬南還北，水遠帆檣東復西。
小寺江心閒繫纜，周迴看盡柳盈堤。
諸公招飲不赴詩謝送酒·其一
作者：陽枋
朝代：宋

雙槳浮波日夜催，胥濤不到子陵臺。
爲憐摘菊空盈把，故遣鴟夷送酒來。
諸公招飲不赴詩謝送酒·其二
作者：陽枋
朝代：宋

薨薨飛蠓哦空檐，躍馬官塵日上船。
故步明知渾失却，剡溪興盡不須前。
謁九江周元公祠嗣性善度先生韻
作者：陽枋
朝代：宋

聖賢隨遇即成都，仰止宗師謁故居。
面揖光風江渚遠，心涵霽月海天舒。
圖由自得前無畫，道未嘗亡今有書。
共立斜陽歸去晚，當年與點意何如。
謁九江趙守
作者：陽枋
朝代：宋

浮舟湓浦春，民謠舉欣欣。
問民寧底樂，州有賢使君。
帝胄擢清班，江國煩慇懃。
儀型金玉相，肝腸錦繡紋。
周南藹忠厚，大雅卓不羣。
固本屹磐石，理兵無絲棼。
城堅萬里長，氣壯三邊軍。
短吟亟搜枯，弄斧當郢斤。
聊此窺一斑，所見諧所聞。
願公慨神州，邊腹久中分。
五嶽判地氣，三光離天文。
倒竭五湖波，一洗九陵氛。
鐘彝勒偉曄，汗史照芳芬。
此烈丈夫耳，循常奚足云。
謁同年許使君德開·其一
作者：陽枋
朝代：宋

人人屬目快星凰，倚棹溪頭起漫郎。
强仕慣聞紆郡紱，綴班希有擅文場。
賸栽棠蔭兩江綠，重著藍袍再世光。
人物西清自華選，未應琴鶴久松崗。
謁同年許使君德開·其二
作者：陽枋
朝代：宋

欲造詩壇奪錦標，幾回躡足愧還休。
君提妙律都先手，我漫家吟浪出頭。
濟世自憐無絕力，叩閽剛道有嘉猷。
先生若動出關興，便爾挑包逐去舟。
謁夔門桂帥·其一
作者：陽枋
朝代：宋

閫歌整暇化清夷，笑把宗師正印提。
繡腑文章開賸馥，錦江桃李爛成蹊。
旌摇蜀水春浮峽，柝靜蠻天月滿溪。
衣衮歸歟近宸極，殊勳嘉歎殿頭西。
謁夔門桂帥·其二
作者：陽枋
朝代：宋

志欲商伊學欲顔，尋師夢遶五湖間。
不違誓至仁三月，親炙寧辭雪萬山。
流海浪浮蝸戰角，排雲應許豹窺斑。
還丹知換塵凡骨，趁得先生未出關。
謁趙漕·其一
作者：陽枋
朝代：宋

山頭雲麥雜燒畬，桃李層層山半家。
謳軋蠻歌聲滿峽，春生龍節爛光華。
謁趙漕·其三
作者：陽枋
朝代：宋

文公桃李筍班中，問學心旌日夜東。
時序催人烟水遠，臨流願借一帆風。
謁趙漕·其二
作者：陽枋
朝代：宋

槎星爛照玉堂明，樓雪晴融白帝城。
鷗狎不知菱蕩轉，漫隨瀼水泛春聲。
謝惠小鮮
作者：陽枋
朝代：宋

得魚悵望白雲遠，憐我盤鮮久乏烹。
恰喜新橙具雙美，金虀催趁玉絲羹。
謝涪陵劉君舉使君見委北巖堂長詩
作者：陽枋
朝代：宋

雪片冬深玩易編，正公和氣理尤渾。
八分寫就龍蛇走，巖藤澗樹常蜒蜿。
蓮蕩飄裾紫陽學，歸來拂拭莓苔痕。
巖前世事幾興廢，道無今古終長存。
新來五馬栽桃李，生平伊洛期窮源。
下車一笑撫江閣，片心飛度蒼崖根。
生香動蕩滿幽谷，秋叢濯雨抽蘭蓀。
露華滴晴舞夜鶴，雲葉卷霽吟朝猿。
衰翁白首野人服，不愛市井憐山村。
太守招來說好語，翠蘿有路猶堪捫。
聽終不敢謝疲苶，瘦筇强拄巖檐門。
遺書欲傍梅花讀，祇恐使人昭昭己昏昏。
讀易書懷
作者：陽枋
朝代：宋

家家住坐長安道，日問長安何草草。
春到驪山渭水深，拂石臨流苦不早。
萬戶千門鎮日開，無邊風月隨人好。
滿城花柳斷鶑腸，芳菲易歇天難老。
買舟過太湖口入小港
作者：陽枋
朝代：宋

連天白水渺無涯，短涉湖灣五里賒。
箇樣船腰穿浪急，片來帆腹飽風斜。
日隨飛鷺幾程水，心逐浮鷗何處家。
日落荒溪無繫纜，荻叢深處傍漁槎。
賀李萬州守夔·其一
作者：陽枋
朝代：宋

騎鯨汁漫謫仙臞，一世龍門只漢儒。
天下文章從古有，人間勳業即今無。
鶴山往事心存蜀，象澦新功力蔽吳。
留取道宗遼外策，共爲炎宋鞏皇圖。
賀李萬州守夔·其二
作者：陽枋
朝代：宋

淵淵聖道浩津涯，萬里尋師暮景斜。
濫吹叢中情懶散，彈冠鏡裏髮爬髿。
蒼龜已卜林間屋，青犢還逢關上車。
未得乞符求換骨，借閒讀易傍梅花。
賀田都統再帥夔·其一
作者：陽枋
朝代：宋

十乘由夔入釣魚，飲江無馬鴈安居。
瞿唐催要金城壁，即墨爭迎鐵裹車。
八陣旌旗蛇勢整，九關風月虎符虛。
白鹽萬丈齊天石，揭日奇功大字書。
賀田都統再帥夔·其二
作者：陽枋
朝代：宋

桃李三生黄口兒，春回桑梓放塤吹。
燕依舊主今還再，兔守空株懶未移。
暫對少陵堂下瀼，遠懷靖節菊邊籬。
好風借與一帆飽，歸趁江空水落時。
賦趙守接竹引巖泉
作者：陽枋
朝代：宋

冰絲寶瑟無膠柱，事省庭空引泉注。
爲愛心隨水色清，從教竹傍山腰去。
循除㶁㶁聽潺湲，華襟湛徹生靈根。
縱使波深池自滿，尚嫌鯉躍圓荷翻。
破除崖岸非落泊，虛室融融自出白。
通塞默知箇裏心，媸妍各付水中色。
自來道體如泉流，晝夜不舍無春秋。
希音解入幽人聽，世間俗耳徒箜篌。
沈沈夜永寒聲出，宮商寡和鳴琮璧。
山高月冷天地空，寸地希夷無畛域。
架竹主人還記年，山下出泉常不乾。
凡物有本自無息，對泉玩理高懷寬。
先生仁念泉初達，蒼生鎮爾銅烏渴。
太空一滴著人清，生意汪洋湖海闊。
野人不作名利貪，飲水曲肱心自甘。
時乞一甌空煮茗，快讀羲經井九三。
贄何總領
作者：陽枋
朝代：宋

中興賦用倚江淮，兼裕良籌仰雋才。
民社有歌耕足雨，伍符無腹隠枵雷。
塞邊粟積漢而上，地上錢流唐以來。
相業理財餘事耳，安能鬰鬰此居哉。
贄袁茶使
作者：陽枋
朝代：宋

天隅把袖立春風，井絡民情許上通。
煖到夜郎安靜裏，寒消白帝撫摩中。
摘山豈必溪芽盡，市駿何須冀種空。
月渚扁舟書好讀，琅琅聲與大江東。
贄趙廣安
作者：陽枋
朝代：宋

先生早矣袖薰弦，趁取南風入皛然。
燕穩不妨辭閫幕，魚枯應喜活民編。
萬家吟賞知微月，千里依棲刺史天。
河漢定應思黼黻，大宗寧許久藩宣。
贄鄂帥張仁簡·其一
作者：陽枋
朝代：宋

八牖玲瓏義理天，復齋心印妙親傳。
化爐點處金非鐵，吏坌清餘否亦賢。
吠息蒹蘆湖外月，炊生榆柳竈中烟。
水浮鄂渚連牛渚，公子行行天上僊。
贄鄂帥張仁簡·其二
作者：陽枋
朝代：宋

不爲名韁浪出山，朱門桃李恐闌珊。
師尋湖海胸懷闊，道滿乾坤耳目寬。
水驛已終三楚尾，天閽猶向五雲端。
登樓便欲騎黄鶴，乞與書生換骨丹。
贈藺道士
作者：陽枋
朝代：宋

入水大蟲出火龍，一生看守贊神工。
知行例作等閒話，三尺兒童八十翁。
赴大寧司理贄俞帥·其一
作者：陽枋
朝代：宋

見說三關息虎貔，風高白帝卷旌旗。
擎天砥柱瞿唐險，保蜀規模陣石奇。
誓出祁山禽仲達，肯屯漢口學姜維。
枕戈心事聞鷄起，未必閒眠聽竹枝。
赴大寧司理贄俞帥·其二
作者：陽枋
朝代：宋

入手青衫愧壯顔，悠悠底事白雲閒。
有心文字幾千卷，適意茅茨三兩間。
可奈紅塵飛白羽，不容黄叟卧青山。
欲從寧水成仙骨，趁得先生未出關。
輓黄循齋·其一
作者：陽枋
朝代：宋

桂賸爐峰月，香飄字水春。
姓名天下客，抱負洛中人。
膴仕方三紀，徂年未六旬。
循齋餘售用，何必歎窮民。
輓黄循齋·其二
作者：陽枋
朝代：宋

憶昔論文友，如今舐鼎仙。
周經談正印，易學話真傳。
一樂堂中語，三生石上緣。
蓮峰望崑嶽，惆悵白雲連。
辛卯三月金沙道中
作者：陽枋
朝代：宋

八九雨點青春老，三兩鶑聲綠蔭深。
眼界無塵歸路穩，丹青難畫此中心。
送文大監赴召
作者：陽枋
朝代：宋

雲門大卷聲鏗鏘，不比寒谷號蛩螿。
長笑歸來書滿床，著眼不用垂簪裳。
夤緣仕版亦逢場，一鼎熱處元清凉。
年來道心包乾剛，鑑凈水止無迎將。
付物大公齊混茫，玲瓏窗牖開八荒。
霽月海東懸秋霜，照破蒙昧橫津梁。
不才賦資如點狂，柱倚寶瑟心陶唐。
冰輪玉井情徜徉，祥雲麗日希餘光。
布帛菽粟味尤長，尋繹此樂徒激昂。
頎然美人天西方，許我立雪來其旁。
欲坐春風吸餘芳，聽說夜話攄中膓。
又聞催歸侍玉皇，挈提北斗斟天漿。
凈洗世表塵昏黄，席此廣宇歸康莊。
起舞掉頭帆飛揚，誓鳴急槳隨烏檣，參同希傳魏伯陽。
送田使君都統離夔赴合州
作者：陽枋
朝代：宋

英雄才略暫臨夔，泛綠依紅詫小兒。
肯向稠人識毛遂，甘從走督得神師。
魚城人喜景星出，象澦猿驚仙仗移。
七十老翁怕趨走，峽江亭上倍臨歧。
送謝方伯赴試
作者：陽枋
朝代：宋

春桑催蠶日遲遲，春蠶食葉開文闈。
桃源雖好不可住，高人夢繞故山薇。
金雞啁哳喚出日，輕舟短棹風吹衣。
莫問虹梁春燕入，莫吟西堂春草萋。
水光山色二千里，助君筆底龍蛇飛。
丹成九轉天上去，五雲膠轕黄金扉。
回首故鄉烟靄暮，城郭如故人民非。
年來世事轉頭改，不見華表丁令威。
送君南浦祝此語，佇立江干背夕暉。
送雲山文先生吏部赴召
作者：陽枋
朝代：宋

雲山至寶非和璧，光耀燭天難毖密。
一朝天子闡坤珍，此寶肯爲蜀人出。
寶生蜀東六十年，蜀勢關吳妙陳述。
蜀爲頭目吳腹心，頭目清明腹心佚。
蜀爲藩籬吳奧堂，藩籬堅固奧堂實。
蜀若顛危憂在吳，夔峽豈能遏迸溢。
自從蜀口棄三關，托裏金城更崷崒。
戎馬衝奔二十年，此城處處皆屹立。
虔劉俘掠技已窮，羣聚寶峰頻出入。
抵礙堅城不得戰，轉攻雲詔謀虛襲。
欲踐辰沅闖廣南，後顧有蜀還恧尼。
留屯漢中綴祕師，計俟萬全無一失。
我向嘉渝增重屯，大理垂軍須縮絰。
夷陵近聞列守戍，似謂蜀險爲難必。
或言東晉不用蜀，是時南北只守一。
如今敵人斡腹來，不思保蜀更何術。
莫虞海道要先防，雲濤湧沸蛟黿慄。
臣寶一戰振天威，至今敵膽猶惕怵。
莫憂淮堧近建康，萬柁舟師人素習。
踏車橫江臣世忠，北人言之魂凜凓。
荆南雖云瞰大江，曹瞞百萬幾禽執。
趙公堰匱孟公湖，有如弱水蓬萊岌。
當今重勢在蜀川，蜀事艱難今轉急。
井絡丘墟烟火空，荆棘漫彌虎窟室。
頻年旱暵民流亡，褚無完裳瓶無粒。
兵將願戰民效死，彼此交病財不給。
就中活着猶可爲，民心戴宋元一日。
益兵降財勞蜀民，旒冕周諮宜委悉。
射干狼毒漫戰吻，芝朮參苓難愈疾。
懇切深惟保蜀方，蜀苟措安國寧謐。
逆風返順和東翔姪韻
作者：陽枋
朝代：宋

觀國丹心切，橫舟綠水遲。
東君如有意，風返曉江吹。
遊下竺飛來峰和存子姪韻
作者：陽枋
朝代：宋

嵯峨擅北高，幽靜還西竺。
虎蹲石根奇，龍蟠藤蔓曲。
面橫白水湖，背列濃嵐谷。
鳥碎山逾空，起予詩不俗。
過下沱
作者：陽枋
朝代：宋

迤衍魚鹽地，清明花柳天。
江平拖霧縠，山遠带霜鉛。
景好輒作畫，心閒連得篇。
汎舟隨暮靄，明月冷浮川。
過九江望見廬山立雪一峰和全父弟韻
作者：陽枋
朝代：宋

阻風桑落洲，悠然見廬山。
白雪滿蓮峰，皓矗九霄間。
新晴破積陰，天宇豁開顔。
玩圖仰斯人，懷古涕潸潸。
準擬進扁舟，躡屐登螺鬟。
飽諳風月歸，庶幾無虛還。
遣季子壽黄循齋二首·其一
作者：陽枋
朝代：宋

五峰高處五雲新，黄石先生非避秦。
圯上未容書出袖，巖前元自易無塵。
烟霞窟冷苦留客，雲霧窗虛亦可人。
好爲蒼生徹蒸暑，天邊散與一襟春。
遣季子壽黄循齋二首·其二
作者：陽枋
朝代：宋

自得遺書學子房，擬來辟穀並山陽。
仙鄉不秘眼前道，俗相慚無肘後方。
經葉再傳新雨露，桃花重發舊門牆。
呼兒莫怕蓬萊遠，勤爇南豐不盡香。
避地雲山全父弟詩寄梅花·其一
作者：陽枋
朝代：宋

入秋烽火無虛日，問谷尋巖陪隠逸。
水冷山深梅已花，忙中不覺年華易。
避地雲山全父弟詩寄梅花·其三
作者：陽枋
朝代：宋

看花巖下興偏長，不減西湖水月光。
鎮坐絕無塵一點，壽陽深笑靚宮粧。
避地雲山全父弟詩寄梅花·其二
作者：陽枋
朝代：宋

地僻人稀花自妍，世衰學喪道終傳。
天機妙處人難解，一局閒棊學洞仙。
避地雲山全父弟詩寄梅花·其五
作者：陽枋
朝代：宋

久荒詩律廢陶鈞，妙句佳君語意新。
便欲支筇到巖底，不須折贈隴頭春。
避地雲山全父弟詩寄梅花·其四
作者：陽枋
朝代：宋

骨中香徹骨中清，着雨問花不作聲。
一氣本同形色異，人花清傑兩忘情。
鄂渚大雪
作者：陽枋
朝代：宋

橫隄疎柳嘯寒風，吹起黄雲一色同。
鸚鵡洲邊家十萬，曉來都在水晶宮。
長風峽避風和全父弟韻
作者：陽枋
朝代：宋

慘舒異氣無異機，交朋論心不論迹。
詩書一酌飲芝蘭，風雨連宵聽蕭瑟。
旋調詩律破愁城，閒弄局棊消短日。
酒來思逸吟轉高，笑罷江橫顔自懌。
坐久那知風袂寒，眠酣未問霜衾濕。
四時翻轉無停機，一理渾融何所適。
佳山好水看已多，江鄉誰作蓴鱸憶。
天人之際妙復微，莫事空言須踐實。
開慶元年二兒自白水之江陵閒作數語送行且勸歸也
作者：陽枋
朝代：宋

舉家出三峽，去鄉二千里。
卜築罄囊資，苟全留白水。
誅茅炊赤稻，稊稗日嵌齒。
芥根充鼎實，屢空啜清泚。
殘編發空箱，矮窗聊復爾。
晝誦夜無燈，早寢接晏起。
江國多雪霜，木火謝司燬。
凍沍襲重茅，刮肌復侵髓。
瓶儲斗升粒，食聚三百指。
子行其謂何，艱難急生理。
輕財性則然，苦節此時矣。
荆江萃交朋，酬答寧容已。
長語廢百事，頻遊迷短晷。
接䍦防倒著，拍手兒童恥。
食息在顧養，交抨繫金柅。
有懷趙乙囊，勿錯孟嘗履。
泉竭云自中，風驚吹戍壘。
廩粟不可縻，市門亦難倚。
我老驚太衰，孫稚要提耳。
來歲屬庚申，上旬逢丙子。
人事顧天時，溝壑虞近止。
梅臘早還家，濁醪同酌兕。
雞冠灘
作者：陽枋
朝代：宋

灘邊奇石象雞冠，上下舟人側目看。
但使此心存坦易，涉川履險亦非難。
雲山避地
作者：陽枋
朝代：宋

依山茅屋兩三間，與世相遺盡日閒。
背擁藍屏半天碧，面對參差橫架山。
徑草蒙頭雲覆屋，泉甘土肥似盤谷。
劍峰林密杳無邊，綿峽潭深幽莫燭。
有鮮可食美可茹，康樂和平長自飫。
有時拂石弄泉聲，有時策杖登山去。
山中日沈山月出，巖暝林晦總佳適。
平石如臺倚山隈，準擬結茅閒讀易。
尚論古人得我心，商傅周姜漢子陵。
好共栽桃艷長春，却恐漁父來相尋。
雲遊
作者：陽枋
朝代：宋

走遍天涯地角來，流沙弱水接蓬萊。
風輪空坐觀浮世，明鏡亭亭不用臺。
驚雷驟雨
作者：陽枋
朝代：宋

今年春晚天氣寒，桃李村村猶未吐。
豗擊雷聲送五更，江皋一陣催花雨。
黄池舟中和全父弟韻
作者：陽枋
朝代：宋

江上平隄隄上路，隻輪來往舟沿泝。
林疎風葉墜輕黄，征雁聲中秋暗度。
來踏東風歸歲暮，佳山好水無重數。
揩摩老眼待冬深，更看霜林排雪樹。
岸木稠邊屋作鄰，港魚多處鷗成聚。
竿蓑擬欲箇中留，却恨冬風催我去。
天仙子
作者：随车娘子
朝代：宋
体裁：词

别酒未斟心先醉。忍听阳关辞故里。扬鞭勒马到皇都，三题尽，当际会。稳跳龙门三汲水。天意令吾先送喜。不审君侯知得未。蔡邕博识爨桐声，君背负，只此是。酒满金杯来劝你。
天仙子·别酒未斟心先醉
作者：随车娘子
朝代：宋
体裁：词

别酒未斟心先醉。忽听阳关辞故里。扬鞭勒马到皇都，三题尽，当际会。稳跳龙门三级水。天意令吾先送喜。不审君侯知得未。蔡邕博识爨桐声，君背负，只此是。酒满金杯来劝你。
天仙子
作者：隨車娘子
朝代：宋

別酒未斟心先醉。忽聽陽關辭故里。揚鞭勒馬到皇都，三題盡，當際會。穩跳龍門三級水。天意令吾先送喜。不審君侯知得未。蔡邕博識爨桐聲，君揹負，只此是。酒滿金盃來勸你。
有怀杨冲远
作者：雍冲
朝代：宋
体裁：古风

积雪盖重峰，岩松迷翠影。扶筇启静扉，耐此茅檐冷。幽涧冻鸣泉，钓翁立舴艋。伊人不可即，忧怀结怲怲。